Meneran Semasa Membuang Air Besar, Keluar Air Mani Sekali. Normal Ke Tu?

Pernahkah anda mengalami situasi air mani keluar ketika meneran
di saat membuang air besar
?

Jika anda pernah dan masih lagi menghadapi situasi sama sampai hari ini, ada beberapa perkara penting yang anda kena ambil tahu. Jom terus baca artikel untuk faham dengan lebih lanjut!

Untuk mendapatkan lebih banyak informasi tentang Kesihatan Lelaki, anda boleh klik
di sini.

Meneran, perbuatan dengan kesan tersendiri?

Ada banyak perbuatan yang memerlukan kita untuk meneran termasuk mengangkat barang berat, menahan beban besar atau paling umum dalam kehidupan
iaitu membuang air besar
.

Perbuatan meneran itu sangat sinonim dengan aktiviti membuang air besar kerana pada ketika ini individu memerlukan satu tolakan atau dorongan bagi mengeluarkan tinja yang keras.

Anda juga mungkin perlu untuk meneran dengan lebih kuat dan kerap terutama kalau ada
masalah pada usus seperti sembelit
 tetapi tidak boleh terlalu ekstrem kerana risau risiko buasir.

Walaupun ramai yang tidak perasan, perbuatan meneran ketika berak itu mungkin boleh
membuat air kencing terkeluar
 pada masa sama ekoran wujud tekanan pada usus besar dan kecil.

Sekiranya air kencing yang keluar ketika meneran untuk membuang air besar, ini normal. Namun, bagaimana pula jika air mani yang keluar? Adakah ia perkara lazim atau petanda bahaya?

Apa punca air mani keluar ketika meneran?

Untuk pengetahuan anda semua,
air mani cuma akan terpancut atau terkeluar
 jika ada rangsangan secara seksual pada zakar seorang lelaki ketika beronani dan bersetubuh dengan pasangan.

Pun begitu, ada beberapa keadaan kesihatan yang buat ia terjadi ketika sedang meneran termasuk:

Jangkitan kuman pada salur atau pundi kencing

Jangkitan kelamin seperti gonorea, klamidia dan lain-lain

Alahan daripada penggunaan produk kulit tertentu

Kecederaan pada bahagian dalam alat sulit lelaki

Kanser zakar atau yang berkaitan

Meneran di sini bukan sahaja bermaksud ketika membuang air besar malah semasa membuang air kecil serta banyak lagi perbuatan lain yang memerlukan teran seperti yang kami nyatakan di atas tadi.

Meskipun situasi air mani keluar
 ketika meneran ini bukan suatu masalah yang besar kerana boleh dibersihkan dengan mudah, namun ia masih perlu dielakkan agar ia tidak mengganggu hidup anda.

Bagaimana elak air mani keluar ketika meneran?

Perkara pertama yang anda perlu buat jika terjadi
keluar lendir putih ketika buang air besar
angkara meneran adalah lihat semula kepada punca-punca seperti tersenarai di atas tadi.

Ini kerana kalau berlaku
jangkitan, alahan atau kecederaan
, anda wajar mendapatkan rawatan dan ubatan khusus daripada doktor untuk mengelakkan sebarang implikasi yang tidak diingini.

Kemudian, individu turut boleh mengelakkan ini daripada terus berlaku dan berulang dengan cara mengurangkan atau langsung tidak melakukan tabiat meneran ketika membuang air besar.

Ini kerana anda sebenarnya tidak perlu
meneran ketika berak atau kencing
 dan hanya membiarkan proses ini berlangsung secara semula jadi tanpa memerlukan sebarang usaha yang berlebihan.

Jika anda masih perlu meneran, ini bermakna mungkin wujud masalah yang berlaku dalam badan!

Sila ubah gaya hidup dan cara makan anda!

Sebagai salah satu usaha menghindar air mani keluar ketika meneran di saat membuang air besar, anda perlu ubah gaya hidup terutama dalam aspek makanan dan minuman yang diambil.

Contohnya, anda harus mengambil lebih banyak serat daripada buah-buahan, sayur-sayuran serta mengelak daripada diet punca
sembelit yang juga merupakan sebab
 anda perlu meneran.

Dalam pada itu, anda juga boleh melakukan senaman untuk menguatkan otot-otot yang terlibat di dalam proses pembuangan tinja dan pergerakan usus
 termasuk senaman kegel dan yoga
.

Konklusinya,
 ramai lelaki yang mungkin mengalami
 masalah ini tetapi kurang mengambil peduli atau memandang endah kerana ia bukan masalah besar. Pun begitu, ketahuilah itu mungkin juga satu tanda anda ada jangkitan, alahan atau kecederaan pada zakar!


Ibu Sedang Hamil Bayi Kembar? Ini Cara Penyusuan Terbaik & Posisi Menyusu Badan Yang Sesuai

Adakah ibu kepada bayi kembar akan berdepan masalah saat penyusuan? Tidak semestinya, kerana ada cara menyusu
anak kembar
 yang boleh dicuba untuk memudahkan proses penyusuan.

Cara menyusu anak kembar

Sekiranya anda seorang ibu bayi kembar,
penyusuan susu badan
 boleh menjadi 2 kali ganda mencabar pada permulaannya.

Ini kerana terdapat 2 mulut perlu diberikan susu, 2 badan kecil untuk diseimbangkan dan 3 individu harus mengetahui cara penyusuan yang betul.

Semestinya, manfaat susu badan yang banyak menjadikan segala usaha berbaloi.

Apabila anda berjaya untuk mengetahui rentak dan cara menyusu anak kembar, pasti segalanya akan dirasakan mudah. Malahan, anda juga tidak perlu bersusah payah untuk mencuci
botol susu
, kan?

Jadi adakah ibu-ibu sekalian sudah bersedia untuk mengetahui rahsia cara menyusu
anak kembar
?

Jadual penyusuan bayi kembar

Umumnya, untuk beberapa minggu pertama selepas kelahiran, bayi perlu menyusu 8 hingga 12 kali dalam sehari. Jika dipecahkan, ia dikira sebagai sekali setiap 2 hingga 3 jam, siang dan malam.

Setiap sesi penyusuan akan berlangsung sekitar 20 hingga 30 minit.

Tetapi disarankan untuk ibu menunggu bayi memberi isyarat bahawa mereka sudah selesai sebelum menghentikan sesi
menyusu badan
.

Bagi permulaan cara menyusu anak kembar, ibu dinasihatkan untuk melakukan penyusuan mengikut jadual yang sama.

Namun, harus diingatkan bahawa setiap
bayi kembar mempunyai personaliti, selera makan dan corak penyusuan yang berbeza
.

Jadi ibu perlu cuba menyesuaikan cara menyusu anak dengan keperluan mereka; di mana seorang anak mungkin perlu lebih kerap menyusu berbanding yang lain.

Ada sesetengah ibu yang akan membiarkan bayi menentukan jadual penyusuan mereka.

Bagi yang lain pula akan menyusu mengikut permintaan bayi kembar pada waktu siang dan kekal dengan jadual penyusuan pada waktu malam.

Terpulang pada apa pun cara dan jadual penyusuan bayi yang dipilih, pastikan anda memastikan setiap anak menyusu dengan baik.

Jika mahukan lebih teratur, anda boleh mencatatkan setiap sesi
penyusuan susu badan
 yang dilakukan.

Tip & cara menyusu anak kembar

Anda mempunyai pilihan untuk melakukan cara menyusu anak kembar bersama atau secara berasingan.

Tiada masalah langsung untuk anda memberikan bayi kembar menyusu pada waktu yang sama, jika boleh.

Tetapi selalu kebanyakan ibu yang pertama kali belajar cara menyusu anak kembar, akan melakukan sesi penyusuan bayi kembar mereka secara seorang demi seorang pada permulaannya.

Penyusuan bayi kembar pada masa yang sama

Apabila seorang bayi terjaga untuk menyusu, bangunkan juga anak yang lain.

Ini akan membantu anda meluangkan masa sebanyak mungkin antara
tempoh penyusuan
 dengan waktu berehat atau tidur.

Bagi melakukan penyusuan secara serentak, anda mungkin memerlukan pertolongan semasa menyusu untuk menyesuaikan posisi atau sokongan kepada si kembar.

Menyusu anak seorang demi seorang

Jika tiada sokongan yang diterima semasa sesi penyusuan, atau mungkin salah seorang anak lebih kecil, ia boleh menyukarkan untuk melakukan penyusuan secara serentak.

Dalam situasi sebegini, anda mungkin mahu menyusukan anak seorang demi seorang pada 1 masa.

Tetapi jika boleh, ia pasti akan lebih memudahkan jika anda dapat melakukan sesi penyusuan bersama.

Posisi menyusu badan untuk bayi kembar

Sebenarnya, terdapat banyak cara
menyusu badan
 untuk anak kembar yang boleh dilakukan. Namun ia akan bergantung kepada tahap usia mereka.

Umumnya, tiada cara boleh diklasifikasikan sebagai ‘kaedah yang betul’ atau sebaliknya. Tetapi ia lebih kepada memilih posisi yang dapat memberikan keselesaan kepada anda dan si manja.

Antara contoh cara menyusu anak kembar yang boleh dicuba adalah seperti:

Sumber @ https://www.pregnancybirthbaby.org.au/

#
Underarm

Posisi yang paling praktikal ini dikenali sebagai
twin, football, clutch
atau
underarm
. Ia dianggap sebagai kedudukan paling mudah untuk dilakukan jika bersendirian atau mempunyai bayi kecil.

Cara ini juga dikatakan sebagai posisi paling menyelesakan jika anda menjalani
pembedahan C-Sec
, kerana tidak memberikan langsung tekanan pada bahagian perut.

Sumber @ https://www.pregnancybirthbaby.org.au/

#
Front V

Posisi yang digelar
front v
 ini membolehkan anda menyusu sambil bersandar dengan lebih selesa.

Ini terutamanya jika waktu penyusuan bayi kembar dilakukan pada waktu malam. Anda juga boleh melakukan kaedah menyusu badan ini dengan cara duduk yang lebih selesa, jika mahu.

Sumber @ https://www.pregnancybirthbaby.org.au/

#
Parallel

Penyusuan yang dikenali sebagai
parallel
 ini lebih mudah dilakukan kepada bayi yang lebih berusia.

Ini kerana anda akan kurang mengawal bahagian kepala mereka. Dalam posisi menyusu ini, kedua-dua bayi akan dibaringkan dalam arah yang sama.

Untuk melakukan penyusuan badan untuk bayi kembar, antara peralatan yang paling berguna adalah bantal penyusuan. Terdapat bantal yang direka khas untuk membantu penyusuan anak kembar.

Kegunaan bantal tersebut sudah tentu untuk memberikan sokongan dan memudahkan bayi menyusu ke
payudara ibu
.

Dapatkan bantuan jika perlu

Pada permulaan, anda mungkin berasakan cara menyusu anak kembar adalah sukar, tetapi elakkan daripada berputus asa.

Jika mengalami sebarang masalah, dapatkan rundingan dengan pakar.

Berbincang dengan wanita lain yang berpengalaman menyusukan bayi kembar juga boleh membantu anda.

Usah malu meminta pertolongan pasangan atau ahli keluarga dalam menguruskan keadaan rumah. Ini membolehkan anda lebih fokus untuk menyusukan anak-anak.

Paling penting, perbanyakkan bersabar, okay?


Anak Kecil Juga Boleh Alami Gangguan Mental Di Rumah, Parents Lihat 10 Tanda Bahaya Ini

Kesihatan mental anak adalah
sama seperti individu dewasa, tetapi simptom yang dihadapi mereka mungkin sukar untuk dikenal pasti.

 Oleh itu, ramai kanak-kanak menderita kesihatan mental tetapi tidak mendapat rawatan yang sewajarnya.

Sebagai ibu bapa, anda perlu tahu tanda masalah kesihatan mental anak untuk membantu mereka mengatasinya.

Ekspresi bagi kanak-kanak dengan masalah kesihatan mental mungkin berbeza dengan individu dewasa contohnya,
kanak-kanak dengan kemurungan
akan meluahnya dengan tingkah laku pelik berbanding orang dewasa yang menunjukkan kesedihan.

Simptom kesihatan mental anak terganggu

Kesihatan mental anak – Kegelisahan

Kanak-kanak dengan gangguan
kegelisahan akan bertindak balas terhadap situasi tertentu seperti ketakutan, kebimbangan dan juga gementar.

Gangguan tingkah laku

Kanak-kanak dengan gangguan ini cenderung untuk melanggar peraturan dan mempunyai tingkah laku antisosial dalam persekitaran berstruktur seperti sekolah.

Kesihatan mental anak – Gangguan perkembangan

Keadaan ini berlaku apabila kanak-kanak keliru dalam pemikiran dan secara umumnya sukar memahami dunia di sekelilingnya.

Gangguan pemakanan

Kanak-kanak dengan tanda ini mungkin mempunyai tingkah laku luar biasa seperti
emosi yang tertekan apabila dipaksa untuk makan.

Gangguan afektif (emosi)

Kanak-kanak dengan gangguan ini akan sentiasa berasa sedih setiap masa dan perubahan emosi kerap berlaku.

Skizofrenia

Merupakan satu gangguan serius berkaitan dengan persepsi dan pemikiran yang terganggu. Gangguan ini merupakan masalah kesihatan mental anak yang serius apabila kanak-kanak melakukan pergerakan berulang, secara tiba-tiba dan pergerakan yang tidak mempunyai sebarang makna.

Tanda amaran masalah mental anak

Antara tanda amaran anak anda mungkin menderita kesihatan mental, adalah termasuk:

Perubahan emosi

Anda boleh perhatikan emosi sedih yang wujud selama berminggu. Kemungkinan perubahan emosi itu berikutan masalah perhubungan yang wujud di sekolah atau di rumah.

Perubahan emosi ini juga adalah tanda masalah kesihatan mental. Ia juga termasuk perubahan yang kerap dalam personaliti, tingkah laku seperti
kerap bergaduh
 atau keinginan untuk menyakiti individu lain.

Mudah cemas

Kanak-kanak dengan
gangguan kegelisahan
 boleh menjadi sangat tidak keruan tanpa sebab.

Ibu bapa boleh memeriksa degupan jantung yang laju atau pernafasan pada kanak-kanak apabila mereka mengalami kebimbangan yang kronik sehingga mengganggu aktiviti harian.

Sukar fokus

Anak anda mungkin mengalami prestasi merosot di sekolah kerana berdepan masalah untuk memahami kata-kata atau sukar untuk menumpukan perhatian kepada pembelajaran.

Penurunan berat badan

Hilang selera, kerap muntah atau penggunaan julap mungkin menyebabkan gangguan pemakanan. Kanak-kanak dengan masalah kesihatan mental mungkin mengalami beberapa masalah fizikal. Kehilangan berat badan tanpa sebab atau berdepan masalah dengan pemakanan juga adalah satu tanda amaran.

Reaksi kanak-kanak dengan masalah kesihatan mental adalah berbeza daripada individu dewasa di mana mereka mungkin
mengalami sakit kepala dan
sakit perut
 berbanding dengan rasa kesedihan atau kegelisahan.

Sesetengah kanak-kanak mungkin bertindak untuk mencederakan diri sendiri yang boleh mendatangkan bahaya.


Darah Haid Banyak Lepas Guna Suntikan Elak Hamil? Ini 15 Kesan Sampingan!

Suntikan Depo Provera merupakan salah satu alternatif yang boleh diambil oleh
wanita bagi mengelakkan kehamilan
.

Kunci kepada kawalan kehamilan tersebut terletak kepada hormon sintetik progesteron yang dikenali sebagai progestin.

Walau bagaimanapun, pengguna berisiko untuk
mengalami masalah berkaitan dengan haid
 seperti haid tidak teratur dan pendarahan berlebihan sebagai kesan sampingan ubat.

Kesan sampingan tersebut akan hilang lama-kelamaan dalam kalangan majoriti wanita.

Namun, jika ia tidak diuruskan dengan baik, ia boleh mempengaruhi kualiti hidup.

Artikel ini akan membincangkan perihal
pengalaman suntikan Depo Provera
 dan apa yang anda perlu lakukan
sekiranya mengalami pendarahan
.

Baca lebih lanjut tentang Kesihatan Seksual
di sini.

Bagaimana mekanisme fungsi bagi suntikan ini?

Suntikan ini
merupakan kaedah cegah kehamilan
 yang melibatkan penggunaan hormon sebagai mekanisme utama.

Kesannya hanya bertahan selama 3 bulan dan ia mempunyai tahap keberkesanan di antara 99.3 hingga 100 peratus dibuktikan melalui 5 kajian klinikal berbeza.

Ini bermakna, anda perlu memperbaharui suntikan pada kekerapan 3 bulan sekali.

Jika anda terlewat mendapatkan suntikan depo tersebut, elakkan daripada
melakukan hubungan seks
atau gunakan alternatif cegah kehamilan lain.

Mekanisme tindakan bagi kaedah ini terbahagi kepada 3:

Hormon sintetik progestin berupaya untuk
menghalang ovari daripada menghasilkan
telur (ovum) semasa fasa ovulasi. Tanpa telur, persenyawaan tidak berlaku.

Progestin juga boleh meningkatkan kadar penghasilan lendiran mukus pada bukaan serviks. Perubahan fisiologi ini mampu menghalang sperma daripada masuk.

Suntikan Depo Provera boleh menyebabkan dinding rahim menjadi nipis. Jika mekanisme pertama gagal bertindak dan persenyawaan berlaku, produk tersebut tidak boleh melekat pada dinding rahim memandangkan ia
 tidak ideal untuk proses kehamilan
.

Berbeza dengan kaedah cegah kehamilan lain yang hanya perlu ditukar pada kekerapan 3 tahun atau 5 tahun sekali, anda perlu mempunyai pelan lain sekiranya
seks tanpa perlindungan berlaku
.

Penggunaan pil kontraseptif kecemasan berkesan jika anda lewat lebih daripada seminggu untuk sesi suntikan yang seterusnya.

Apa kesan sampingan suntikan Depo Provera?

Seperti kaedah rawatan farmakologi yang lain, suntikan ini turut mempunyai kesan sampingan yang tersendiri.

Antara kesan sampingan yang tidak melibatkan
 pendarahan haid tidak normal
 adalah:

Sakit abdomen

Kurang nafsu seks

Perubahan pada selera makan

Keguguran rambut

Kenaikan jerawat

Sakit atau
 sengal pada bahagian payudara

Pening

Sakit kepala

Muntah

Lemah badan

Lesu

Perubahan mood mendadak

Kenaikan berat badan

Secara amnya, pengguna akan mengambil masa beberapa bulan untuk beradaptasi dengan perubahan fisiologi kesan daripada suntikan ini.

Dalam tempoh masa tersebut, mereka boleh mengalami masalah pendarahan selama 6 hingga 12 bulan.

Antara masalah pendarahan yang lazim adalah

Pendarahan di antara dua fasa haid

Darah keluar berlebihan semasa haid

Tidak mengalami haid
 (amenorrhea) atau jumlah darah yang keluar sedikit

Anda mungkin berminat:

Belum Bersedia Jadi Ibu? Ambil Pil Cegah Hamil, Penyelamat Selepas Si Dia Pancut Dalam!

Vasektomi, Teknik Cegah Hamil Kontroversi Buat Lelaki, Tapi Berkesan Ke?

Mengapa kesan sampingan ini boleh berlaku?

Setiap suntikan Depo Provera akan memberikan sejumlah hormon sintetik progestin yang sangat tinggi.

Oleh sebab badan anda tidak biasa dengan peningkatan mendadak hormon tersebut, ia akan menyebabkan simptom seperti yang tersenarai di atas.

Secara amnya, kesan sampingan bagi kaedah ini teruk untuk
 beberapa bulan pertama
 (di antara 1 hingga 2 suntikan ini).

Namun, masuk sahaja suntikan ke-3 atau ke-4, badan anda sudah tahu bagaimana cara untuk bertindak balas dengan keadaan persekitaran hormon yang tinggi.

Pada ketika ini, anda mungkin tidak akan mengalami sebarang simptom atau hanya simptom ringan sahaja.

Jika anda mengalami masalah
darah keluar berlebihan semasa period
 dan ia berterusan sehingga melebihi 14 hari, dapatkan bantuan kesihatan dengan kadar segera.

Pun begitu, anda perlu ingat, kesan pendarahan berlebihan berbeza mengikut individu.

Jika anda pucat, lemah badan, pening dan rasa lesu secara berterusan, tidak perlu tunggu 2 minggu.

Terus ke hospital bagi mendapatkan rawatan dan khidmat nasihat perubatan berkaitan dengan penggunaan suntikan ini atau tukar kepada
 alternatif cegah hamil yang lain.


7 Tip Mengurangkan AGE Dalam Makanan Anda

Pelan pemakanan yang baik selalu menjadi kata kunci untuk kekal sihat. Sementara itu, salah satu petua untuk mendapatkan pelan pemakanan ideal adalah dengan mengurangkan AGE dalam diet harian. Artikel ini akan menyediakan maklumat mengenai AGE dan cara untuk mengehadkannya dalam rutin pemakanan.

Apa itu AGE?

AGE adalah merujuk kepada produk
Advanced Glycation End.
 Ia adalah kumpulan sebatian yang ditinggalkan dalam tubuh manusia selepas proses metabolisme yang biasa. Jumlah AGE yang terdapat dalam tubuh akan memudaratkan kesihatan manusia kerana ia menggalakan keradangan dan pengoksidaan. Ia juga menyebabkan banyak masalah kesihatan seperti penyakit jantung, penyakit buah pinggang, diabetes jenis 2 atau penyakit Alzheimer.

Siapakah yang biasa mendapat AGE?

Proses pembentukan AGE mengambil masa yang lama. Tambahan pula, orang yang berusia lebih cenderung mendapat lebih AGE berbanding mereka yang muda. Selain itu, seseorang dengan beberapa penyakit tertentu seperti diabetes atau masalah buah pinggang mungkin mendapat AGE yang lebih tinggi di dalam tubuh mereka kerana perkumuhan AGE melalui urin berkurang. Tambahan pula, seseorang yang menghidap diabetes mendapat lebih banyak AGE kerana tahap gula dalam darahnya yang tinggi.

Mengapa dalam tubuh seseorang terdapat AGE?

Terdapat kepercayaan bahawa seseorang yang mendapat AGE akibat daripada menghidu banyak asap. Walau bagaimanapun, ini mungkin bukan keadaannya. Kebanyakan AGE muncul daripada diet. Oleh itu, mempunyai pelan pemakanan yang betul adalah benar-benar perlu untuk mengelakkan pengumpulan terlalu banyak AGE dalam tubuh.

Bagaimana mengurangkan AGE dalam makanan?

Berikut adalah 7 tip untuk mengurangkan AGE dalam tubuh anda.

Memilih buah-buahan, bijian penuh dan sayuran. Pertama, ia kurang AGE. Kedua, ia membekalkan jumlah karbohidrat yang tinggi berserta vitamin, serat dan nutrien.

Memilih makanan yang diperap. Perapan ditambah dengan cuka, asid buah atau wain.

Kurangkan haba. Jangan memasak menggunakan haba yang tinggi. Memasak menggunakan haba yang sederhana akan mengurangkan tahap AGE dalam makanan.

Masak dengan air. Bergantung kepada pendekatan memasak seperti stim, rebus, stew dan merenih. Hadkan penggunaan kaedah memanggang dan menggoreng.

Elakkan kaedah haba kering. Dalam pemadatan pemanasan kering, penyediaan makanan mikro.

Hadkan pengambilan daging. Makanan tumbuhan mengandungi kurang AGE daripada makanan haiwan.

Memasak di rumah. Sediakan hidangan anda sendiri akan membantu mengawal proses memasak.

Mengurangkan jumlah AGE yang berlebihan akan membantu mengelakkan banyak masalah kesihatan yang rumit pada kemudian hari. Untuk melakukan ini, pertama, anda perlu membina rancangan makan ideal yang kaya dengan karbohidrat dan serat. Mengehadkan pengambilan daging juga membantu. Akhir sekali, makanan buatan sendiri sentiasa menjadi yang terbaik.

Hello Health Group
 tidak menyediakan nasihat perubatan, diagnosis, atau rawatan.


Kalau Ada Luka Kecil, Adakah Lebih Baik Untuk Balutkan @ Biarkan Sahaja?

Sebenarnya, mana satu cara rawat luka yang terbaik sama ada tutupkan atau biarkan sahaja ia terkena dan terdedah dengan angin? Jom ikuti artikel ini untuk tahu jawapannya!

Untuk mendapatkan lebih banyak informasi tentang Habit Sihat, anda boleh klik
di sini
.

Cara rawat luka kecil secara sendiri di rumah

Sekiranya
 luka yang dialami itu adalah kecil
 dan tidak begitu dalam, ada peluang di mana anda sendiri boleh merawatnya di rumah.

Pun begitu, sila berjumpa dengan doktor jika luka yang dialami itu besar dan dalam untuk mengelakkan komplikasi lain.

Jadi, bagaimanakah
cara rawat luka paling mudah, cepat
dan selamat? Ikuti langkah
first aid
ini!

Sebelum pegang luka, sila pastikan anda basuh tangan terlebih dahulu untuk elakkan jangkitan.

Cuba hentikan pendarahan secepat yang mungkin kerana luka kecil biasanya tidak memakan masa lama untuk berhenti mengalir.

Selepas pendarahan pada luka telah berhenti, bilaskan kawasan tersebut dengan air.

Jika ada kotoran yang melekat, buangkan ia dengan perlahan dan berwaspada.

Sapukan antibiotik kerana ia mampu membantu melembapkan kawasan luka di samping mengurangkan parut kelak.

Pastikan anda berjumpa dengan doktor jika dapati
 luka anda masih sakit, merah, bengkak
ataupun bernanah.

Bahan yang mungkin boleh bantu anda rawat luka

Secara umumnya, pasti ramai yang beranggapan bahawa sebarang
luka perlu dirawat dengan sapuan iodin
.

Ya,
sapuan iodin
 adalah satu cara paling efektif kerana ia mampu mengelakkan jangkitan yang tidak diingini.

Namun akan wujud masalah yang besar sekiranya sapuan ini tiada di dalam
peti kit kecemasan anda di rumah
.

Disebabkan itu, ada beberapa
alternatif kepada iodin
 yang mungkin boleh digunakan untuk merawat luka kecil iaitu:

Air batu

– ia mampu mengecutkan salur darah dan membekukan darah dengan lebih pantas

Uncang teh

– asid tanin yang terkandung boleh membantu darah membeku dengan cepat

Cecair kumur mulut
– alkohol yang terkandung boleh bertindak mengecutkan tisu

Jeli petroleum
– ia boleh membantu mengelak luka daripada membentuk parut yang dalam serta gatal

Antiperspirant
–
 aluminium klorida yang terkandung boleh membantu mengecutkan salur darah dan menghentikan pendarahan

Pun begitu, bukan kesemua bahan yang dinyatakan di atas ini tadi terbukti secara saintifik berkesan sebagai cara rawat luka. Malah, ia mungkin membawa lebih banyak mudarat dari kebaikan.

Oleh itu, sila gunakan bahan di atas dengan berhati-hati dan jika luka terlalu teruk, terus berjumpa dengan doktor untuk dapatkan rawatan lanjut.

Mana lebih baik: balutkan @ biarkan luka?

Seperti mana yang kami telah nyatakan di atas tadi, penggunaan antibiotik, iodin serta
 bahan-bahan alternatif mungkin boleh membantu merawat
luka.

Selepas itu, manakah yang lebih baik sebagai cara rawat luka sama ada membalut atau biarkan sahaja ia terkena angin?

Sebenarnya, adalah lebih baik untuk anda membalut luka kerana ia memerlukan kelembapan yang baik untuk lebih mudah sembuh.

Jika dibiarkan terkena angin dan mengering, ia hanya akan
memperlahankan proses penyembuhan luka
 serta menyebabkan kesakitan.

Oleh itu, adalah lebih baik untuk anda menyapu ubatan (seperti yang kami nyatakan di atas tadi) dan
kemudian menutupnya dengan plaster
.

Ini bukan sahaja akan membantu sel kulit baru untuk tumbuh malahan juga melindungi daripada mikroorganisme lain yang berbahaya.

Dalam erti kata yang lebih mudah, menutup luka mungkin lebih bagus berbanding biarkan sahaja!

Adakah terdapat pengecualian yang tertentu?

Ya, ini kerana anda perlu tahu bahawa
tidak semua jenis luka
 itu adalah sesuai untuk ia ditutup ya?

Untuk pengetahuan anda, ada luka yang kecil boleh atau perlu dibiarkan sahaja terkena angin untuk membiarkan ia kering dengan lebih cepat.

Begitu juga dengan
luka kulit yang melecur atau terbakar
 kerana menutupnya mungkin akan membuat kesakitan yang teramat serta tidak sesuai.

Oleh itu, anda sangat disarankan untuk tidak membuat keputusan sendiri tentang cara rawat luka terutamanya jika ia melibatkan sesuatu yang serius.

Berjumpa dengan doktor bagi mendapatkan rawatan lanjutan terlebih dahulu mungkin merupakan salah satu daripada
cara sembuhkan luka dengan cepat
 yang terbaik!


Sakit Sendi Selepas Rawatan Chikungunya

Sekiranya anda baru sahaja sembuh daripada deman Chikungunya tetapi masih mengalami kesakitan yang berterusan pada bahagian sendi, ia mungkin artritis Chikungunya atau dikenali juga sebagai
Post Viral Arthropathy
. Walaupun keadaan ini boleh disembuhkan, ia boleh menimbulkan ketakutan bagi pesakit.

Kesan Selepas Demam Chikungunya

Sakit sendi (paling biasa) – Ia mungkin berlaku dalam beberapa minggu.

Berasa lemah.

Keletihan dan tidak bermaya (lesu).

Punca Berlaku Sakit Sendi

Kesakitan pada bahagian sendi adalah disebabkan hasil serangan balas oleh sistem imun tubuh kepada jangkitan virus. Sistem imun tubuh diaktifkan apabila terdedah kepada virus tertentu atau organisma penyebab penyakit lain.

Walaupun tidak diketahui, sistem imun tubuh boleh mengenali sel-sel tubuh sendiri sebagai agen infektif dan disebabkan itu ia mula menyerang beberapa sel tubuh bersama dengan virus Chikungunya. Keadaan ini menyebabkan keradangan tisu dan kerosakan pada sel-sel tubuh. Apabila ianya berlaku pada otot dan sendi, ia menimbulkan kesakitan.

Selain daripada menimbulkan kesakitan yang ketara, ia juga boleh menyebabkan kesakitan pada sendi lutut, siku dan pergelangan lutut. Antibodi yang diaktifkan oleh serangan virus sering tulang rawan menyerang pada sendi. Ini menyebabkan bengkak di sendi dan sering menyekat pergerakan.

Sisa toksin yang ditinggalkan oleh virus juga boleh menjadi punca. Toksin ini cenderung menyerang tulang rawan dan menyebabkan keradangan pada sendi. Ini boleh menyebabkan kesakitan dan pembekuan sendi.

Virus yang menyebabkan Chikungunya berada di sendi utama seperti siku, pergelangan tangan, lutut dan buku lali. Ia menghasilkan toksin dan mempengaruhi mekanisme imun yang menyebabkan sakit otot dan sendi disertai dengan demam. Rawan juga boleh terjejas dan menyebabkan keradangan sendi. Biasanya ini berlaku beberapa hari atau minggu selepas jangkitan. Pada saat artritis berlaku, virus tidak lagi ada di dalam tubuh.

Tempoh Meredakan Kesakitan Sendi

Artritis Chikungunya boleh berlaku sehingga tiga bulan, dalam beberapa kes setahun. Ubat-ubatan adalah berkesan dalam menangani kesakitan dan mengurangkan tempoh pemulihan.

Tubuh yang lebih sihat, mengurangkan kelemahan (penyakit yang menyebabkan seluruh badan menjadi lemah) seseorang mendapatkan amalan pemakanan dan gaya hidup sihat biasanya lebih cepat pulih berbanding yang lain.

Merawat Artritis Chikungunya

Doktor menyarankan senaman ringan untuk orang yang pulih dari virus Chikungunya bagi membantu meredakan sakit sendi.

Duduk di kerusi dan meluruskan kaki.tempat duduk selama 10 saat. Ulangi langkah ini beberapa kali setiap hari.

Cuba berdiri dan angkat kaki.

Berdiri dan memusingkan (
twist
) tubuh anda dalam kedua-dua arah satu demi satu.

Elakkan mengangkat berat.

Jangan melakukan latihan berat.

Selain itu, anda juga boleh menggunakan pek sejuk dan tuam di tempat yang berlaku keradangan dan sentiasa berunding dengan doktor anda sebelum mengambil apa-apa ubat.

Baca juga:

Cikungunya: Apakah yang Anda Tahu?

Meredakan Kesakitan: Terapi Sejuk atau Panas?


Nak Turunkan Kadar Gula Dalam Darah? Cubalah 5 Senaman Ini!

Buat pesakit diabetes, manfaat senaman terhadap kesihatan badan merupakan sesuatu yang tidak dapat dinafikan. Senaman bukan sahaja amat baik untuk fizikal dan mental kita, tetapi ia juga dapat mengurangkan simptom diabetes. Malah, ada juga senaman kurangkan gula dalam darah yang mungkin dapat membantu penghidap kencing manis!

Bukan itu sahaja, senaman juga dapat membantu pesakit diabetes mengawal berat badan,
menurunkan tekanan darah
, menguatkan otot dan tulang serta meningkatkan tahap kesihatan secara am.

Banyak bukan kelebihan senaman untuk penghidap kencing manis? Sebab itulah,
The National Institutes of Health
 (NIH) menggalakkan penghidap diabetes untuk
melakukan sekurang-kurangnya 150 minit senaman aerobik
 setiap minggu.

Tetapi, senaman apakah yang terbaik untuk mengurangkan kadar gula dalam darah? Jika anda ingin tahu lebih lanjut, jom ikuti kupasan kami dalam artikel di bawah.

Untuk mendapatkan lebih banyak info tentang Kencing Manis, sila dapatkannya
di sini.

5 senaman kurangkan gula dalam darah

Senaman mempunyai banyak manfaat untuk kita. Walau bagaimanapun, kepentingannya lebih besar terhadap penghidap diabetes.

Ada senaman kurangkan gula dalam darah, boleh meningkatkan tenaga dan membantu kita tidur dengan lebih lena.

Anda tidak perlu lakukan senaman yang berat-berat. Cukuplah sekadar berjalan, melakukan yoga atau menari bersama yang tersayang.

Semua senaman ini, walaupun nampak mudah, dapat membantu pesakit kencing manis
mengawal simptom yang mereka alami.

Sedang mencari senaman kurangkan gula dalam darah? Cubalah salah satu daripada senaman di bawah!

Baca juga:

Ingin Cara Semula Jadi Atasi Diabetes? Ini 6 Remedi Kawal Kencing Manis

Senarai Makanan Patut Diambil Dan Perlu Dielak Buat Pesakit Kencing Manis!

1.
Cuba berjalan kaki untuk kurangkan kencing manis

Jarang bersenam?
Jika ya, cubalah berjalan kaki!
 Anda tidak perlukan peralatan yang lengkap untuk lakukan senaman ini. Cukup dengan sepasang kasut dan satu tempat untuk dituju.

Aktiviti berjalan kaki selama 30 minit setiap hari amat bermanfaat untuk pesakit diabetes. Malah, ia dikategorikan sebagai senaman berintensiti sederhana disebabkan keupayaannya untuk meningkatkan tahap degupan jantung.

Susah untuk berjalan 30 minit setiap hari? Apa kata bahagikannya kepada 3 dan cuba berjalan selama 10 minit pada waktu pagi, tengah hari dan petang!

2.

Berenang untuk turunkan kadar gula dalam darah

Berenang merupakan sejenis senaman aerobik yang ideal untuk pesakit diabetes jenis 2. Malah, untuk
mereka yang sering sakit kaki,
 senaman ini lebih sesuai kerana ia tidak akan meletakkan tekanan pada kawasan tumit dan buku lali.

Untuk keberkesanan yang maksimum, cuba berenang sekurang-kurangnya 3 kali seminggu. Walau bagaimanapun, jangan lupa untuk mula dengan perlahan.
Mereka yang
menghidap pradiabetes
 juga digalakkan untuk berenang.

Berenang bukan sahaja merupakan satu senaman kurangkan gula dalam darah, ia juga dapat merendahkan stres, membakar kalori dan memperbaiki kadar kolesterol dalam darah!

3.

Menarilah untuk lebih sihat!

Anda suka menari? Kami ada berita baik untuk anda! Menari bukan sahaja dapat mengurangkan stres, ia juga boleh meningkatkan kemampuan otak untuk mengingat dengan lebih baik.

Bukan itu sahaja, menari juga merupakan
satu cara senaman yang menyeronokkan.
 Pasang sahaja lagu kegemaran dan menarilah selama 30 minit untuk membakar sebanyak 150 kalori!

Tidak ada pasangan untuk menari bersama? Jangan risau, anda boleh buka YouTube dan lakukan pelbagai senaman aerobik. Malah, ada juga senaman yang dibuat khas untuk pesakit diabetes!

4.
Cuba berbasikal sebagai senaman kurangkan gula dalam darah

Hampir separuh penghidap diabetes mempunyai
masalah neuropati diabetik atau arthritis.

Oleh sebab itu, mereka akan alami masalah untuk melakukan senaman berat, terutamanya yang membebankan kawasan kaki.

Jika anda mempunyai masalah sakit sendi, pilih senaman yang berimpak rendah. Salah satunya ialah berbasikal.

Berbasikal merupakan sejenis senaman aerobik yang dapat membuatkan jantung menjadi lebih kuat dan paru-paru berfungsi dengan lebih baik.

Malah, anda tidak perlu tinggalkan rumah untuk berbasikal. Jika anda mempunyai basikal pegun, senaman menggunakan basikal ini juga mempunyai manfaat yang sama dengan berbasikal di luar rumah.

5. Pesakit kencing manis, l
akukan yoga untuk lebih relaks!

Yoga merupakan senaman tradisional yang
dapat membina fleksibiliti, kekuatan dan keseimbangan badan.
 Ia amat bermanfaat untuk penghidap penyakit kronik, terutamanya diabetes.

Yoga merupakan salah satu senaman kurangkan gula dalam darah. Pada masa yang sama, ia dapat mengurangkan stres dan membantu pesakit mengawal kondisi ini.

Tahukah anda, stres berkait rapat dengan kadar gula dalam darah? Jika anda semakin tertekan, kadar gula dalam darah pun akan meningkat!

Yoga dapat mengurangkan stres dan memperbaiki fungsi saraf. Bukan itu sahaja, yoga juga merupakan sejenis senaman yang anda boleh lakukan sebanyak mana yang anda inginkan.

Menurut sebuah kajian yang dimuatkan di dalam jurnal
Physical Activity & Health
, yoga dapat
mengurangkan simptom depresi
 dalam kalangan orang dewasa yang menghidap diabetes jenis dua.

Lakukan senaman dengan selamat

Jika anda menghidap diabetes, mungkin sukar untuk anda memulakan sebarang regimen senaman.

Oleh sebab itu, pastikan anda berhubung dengan doktor terlebih dahulu dan dapatkan pendapat mereka sebelum memulakan apa-apa jenis senaman.

Jangan lupa, mulakan senaman secara perlahan-lahan. Jangan paksa diri, lebih-lebih lagi jika anda merupakan seorang yang tidak aktif secara fizikal.

Sebagai langkah berjaga-jaga, kami ada beberapa tip untuk mereka yang ingin lakukan senaman kurangkan gula dalam darah:

Periksa kadar gula dalam darah
sebelum dan selepas senaman.
 Pantau perubahannya selepas anda bersenam.

Pastikan anda mulakan dan menamatkan senaman dengan regangan.

Minum air dengan mencukupi untuk elakkan dehidrasi.

Bersedia untuk menghadapi episod kurang gula dalam darah. Bawa sesuatu yang manis seperti jus atau gula-gula untuk meningkatkan kadar gula dalam darah.

Sentiasa bawa telefon bimbit bersama anda.

Pakai kasut yang betul dan stoking untuk lindungi kaki anda.


5 Perkara Punca Pil Perancang Tidak Berkesan, #4 Mungkin Anda Tidak Percaya!

Jika ditanyakan pada pasangan suami isteri, pasti semua mahu anak, kan? Pun begitu, tidak semua bersedia untuk memiliki anak, justeru menggunakan pelbagai
kaedah kontrasepsi ketika beraksi di kamar tidur
. Tapi, anda tahu tak cara makan pil perancang?

Antara kaedah merancang keluarga yang paling biasa dipraktikkan oleh pasangan suami isteri adalah
 penggunaan kondom
 dan
pengambilan pil perancang
.

Ya, kedua-dua teknik ini mempunyai tahap keberkesanan yang agak tinggi sehingga 99% namun pengambilan pil perancang mungkin boleh jadi kurang berkesan.

Kenapa? Jom sama-sama kita ikuti artikel ini dengan lebih mendalam lagi!

Untuk mendapatkan lebih banyak info berkenaan Kesihatan Seksual, anda boleh klik
di sini
.

Apa itu pil perancang kehamilan?

Sebelum pergi dengan lebih lanjut, wajarlah untuk kita belajar serba sedikit tentang perkara ini terlebih dahulu.

Buat anda yang mungkin belum tahu,
 pil perancang kehamilan adalah sejenis pil yang digunakan untuk menghalang atau mencegah kehamilan luar jangkaan dari berlaku
.

Ia berfungsi dengan cara menghentikan proses ovulasi yang berlaku dalam tubuh badan wanita.

Jika wanita tidak mengalami proses ini, maka mustahil untuk sperma dan telur melalui proses persenyawaan.

Bukan itu sahaja, pil ini juga berupaya melikatkan mukus yang terdapat pada serviks wanita.

Mukus ini seterusnya
akan menghalang sperma dari berenang memasuki telur
 lalu menyekat proses persenyawaan.

Terdapat 2 jenis pil pencegah kehamilan yang berbeza di pasaran antaranya:

Combined pills
 – mengandungi 2 hormon iaitu estrogen dan progestin

Progestin-only pills
 – mengandungi 1 sahaja hormon iaitu progestin

Akan tetapi, cara makan pil perancang ini boleh jadi kurang berkesan akibat beberapa faktor. Jom sama-sama kita kupas!

Cara makan pil perancang salah punca kurang berkesan?

Menurut ramai pakar perancang keluarga, pil ini mempunyai tahap keberkesanan yang sangat tinggi iaitu sehingga 99%.

Pun begitu, angka ini boleh turun kepada 91% atau kurang lagi bergantung kepada cara makan pil perancang yang anda amalkan.

Ini didalangi oleh beberapa faktor termasuklah:

#1. Terlepas atau terlambat makan pil perancang

Menurut Profesor Obstetrik dan Ginekologi Fahimeh Sasan di Icahn School of Medicine, punca utama pil ini kurang berkesan adalah kerana tidak diambil setiap hari.

Adakah terlepas 1 biji pil bermaksud anda pasti akan hamil? Tidak, namun ia akan meningkatkan risiko terutamanya jika pil yang anda terlepas itu adalah yang pertama.

Ini bermaksud wanita tidak seharusnya terlepas dari ambil pil pada minggu pertama kerana ketika inilah telur akan mula dihasilkan untuk proses persenyawaan.

Selain itu,
terlambat mengambil pil ini juga boleh menurunkan tahap keberkesanannya
. Oleh itu, jangan sesekali terlepas atau terlambat mengambilnya okay!

#2. Mengambil ubatan lain bersama pil perancang

Cara makan pil perancang supaya berkesan adalah mengambilnya tanpa ubatan lain.

Berikut merupakan senarai beberapa ubatan yang boleh mengganggu tahap keberkesanannya:

Antibiotik untuk tuberkulosis atau meningitis

Anticonvulsants atau penstabil mood

Antifungal

Antidepresan

Ubatan HIV

Ubatan diabetes

Ubatan hipertensi arteri pulmonari

Ubatan untuk merawat keloyaan

Ubatan untuk merawat kegelisahan

Jadi sila berjumpa doktor jika kalian terpaksa mengambil ubatan-ubatan ini serentak dengan pil perancang kehamilan.

#3. Mengambil suplemen lain bersama pil perancang

Sama seperti ubatan, beberapa suplemen juga boleh menurunkan tahap keberkesanan pil ini seperti:

Vitamin A

Vitamin C

Potassium

St. Jonh’s Wort

Soy Isoflavones

Mungkin tidak salah untuk mengambil suplemen
 cuma pastikan anda telah berbincang dengan doktor terlebih dahulu ya?

#4. BMI yang tidak stabil

Terkejut bukan?

Indeks jisim badan (BMI)
 yang terlebih akan mengakibatkan metabolisme tubuh badan terjejas lantas menyerap sebarang ubatan dengan lebih cepat.

Kesannya, ia mungkin terbuang dengan lebih cepat dari tubuh badan melalui sistem perkumuhan yang seterusnya menurunkan tahap keberkesanannya.

Disebabkan itu, pil perancang mungkin kurang sesuai buat individu dengan BMI melebihi 27. Sila berjumpa doktor untuk berbincang alternatif kontraseptif yang terbaik.

#5. Menghidapi penyakit tertentu

Penyakit tertentu seperti
penyakit Crohn
 dan
penyakit radang usus (IBD)
 boleh mengganggu penyerapan sebarang ubatan yang diambil secara oral.

Menurut Profesor Obstetrik dan Ginekologi di The University of Tennessee Nikki B. Zite, segala yang mengganggu kebolehan tubuh badan menyerap hormon akan mempengaruhi tahap keberkesanan pil perancang.

Mayo Clinic turut menyatakan
bahawa cirit-birit
 atau
muntah-muntah
 yang serius juga akan memberi kesan yang lebih kurang sama.

Konklusinya, sila amalkan cara makan pil perancang kehamilan dengan betul dan elakkan perkara di atas supaya ia berkesan dengan lebih baik!


Risau Susu Badan Tak Cukup? Apa Kata Ibu Cuba 5 Resepi Sedap & Berkhasiat Ini!

Setiap ibu pastinya mahu memberikan yang terbaik buat anak, terutamanya aspek penyusuan eksklusif, kan? Tapi ia tidaklah semudah disangka. Usah bimbang, ada resepi makanan penggalak susu yang boleh dicuba.

Cabaran penyusuan eksklusif

Antara cabaran utama ibu-ibu dalam melakukan penyusuan eksklusif adalah untuk memastikan
bekalan susu
 mencukupi bagi memenuhi keperluan si manja.

Tetapi, masalah tersebut boleh diatasi dengan pengambilan makanan penggalak susu yang sihat dan berkhasiat.

Dalam perkongsian artikel ini, ikuti resipi yang sedap dan paling penting berkhasiat untuk ibu. Dalam masa yang sama ia juga dapat meningkatkan
bekalan susu
 badan untuk bayi.

5 resipi makanan penggalak susu sedap

1. Smoothie epal beri

Minuman ini boleh diambil sebagai sarapan atau snek minum petang. Ia dipenuhi dengan buah-buahan yang kaya protein dan nutrien.

Yogurt Greek adalah sumber kalsium
 yang hebat dan membuatkan anda berasa lebih kenyang untuk tempoh yang lama. Ia mengandungi bakteria dan probiotik sihat yang bagus untuk
sistem pencernaan
 ibu dan bayi.

Bahan-bahan:

3 cawan jus epal

2 biji epal,
 dicincang halus

2 pisang beku, dipotong dua

2 cawan beri biru beku

2 cawan strawberi beku

1⅓ cawan yogurt Greek kurang lemak

Cara membuatnya:

Campur semua bahan dalam mesin pengisar. Kisarkan sehingga sebati.

Tuangkan smoothie dalam bekas minuman kecil. Sejukkan semalaman dalam peti ais sehingga pekat.

Jangan lupa goncang sebelum minum.

2. Tauhu cili manis dan bijan

Bagi ibu yang sedang mencari menu untuk makan tengah hari, mungkin boleh cuba idea resepi makanan penggalak susu ini.

Tauhu adalah alternatif daging yang baik dan merupakan sumber kalsium. Biji bijan juga tinggi kalsium, selain menjadi
sumber serat
 dan zat besi.

Sebagai penyeri masakan, anda juga boleh menambah lada benggala. Haa, jangan tak tahu lada ini mengandungi lebih banyak vitamin berbanding buah sitrus!

Bahan-bahan:

600g tauhu lembut, dibasuh dan dikeringkan

2 sudu besar biji bijan

1 sudu kecil
bawang putih
 dicincang halus

2
sudu besar kicap

2 sudu besar sos cili manis Thai

1 sudu kecil minyak bijan

¼ cawan daun bawang, dipotong

Cara membuatnya:

Masukkan tauhu ke dalam periuk bersama air sehingga menutupi permukaan tauhu. Masak atas api sederhana sehingga mendidih. Kemudian perlahankan api untuk mengekalkan kepanasan tauhu.

Panaskan periuk kecil pada suhu sederhana. Masukkan biji bijan dan masak selama 2 hingga 3 minit sehingga dipanggang dengan baik.

Tumbuk menggunakan lesung batu atau lenyekkan biji bijan yang telah dipanggang sehingga menjadi separuh serbuk. Lakukan kaedah yang sama dengan
bawang putih
.

Satukan biji bijan,
bawang putih
, kicap, sos cili dan minyak di dalam mangkuk kecil.

Angkat tauhu dengan berhati-hati daripada air rebusan dan potong. Letakkan di atas pinggan dan tuangkan sos yang disediakan tadi. Jangan lupa taburkan daun bawang yang telah dipotong. Sedia untuk dimakan!

3. Makanan penggalak susu: Daging bersama brokoli tumis

Makanan ini penuh dengan nutrien yang menyokong kesihatan ibu dan bayi.

Daging lembu dapat meningkatkan tenaga dan merupakan sumber protein dan zat besi yang hebat. Brokoli pula adalah
sumber kalsium
 dan vitamin A yang bagus.

Resepi ini juga sedap dimakan bersama nasi panas!

Bahan-bahan:

500g daging lembu, dihiris nipis

1 sudu besar
jus lemon
 atau limau nipis

2
sudu besar kicap
, dibahagi 2

2 sudu besar
minyak zaitun

1 sudu besar bawang putih, dicincang

2 sudu teh halia, dicincang

6 cawan brokoli

2 sudu besar stok ayam/ boleh gantikan dengan campuran air bersama mentega cair

2 sudu besar sos tiram

1 sudu besar tepung jagung dicampur dengan 1 sudu besar air

¼ cawan air

Cara membuatnya:

Campurkan daging bersama jus lemon atau limau nipis bersama 1 sudu besar kicap.

Panaskan kuali dan masukkan
minyak zaitun
. Ratakan seluruh permukaan kuali dengan minyak.

Masukkan daging dan biarkan selama 1 minit sehingga bertukar kecoklatan tetapi tidak masak sepenuhnya. Keluarkan daging ke dalam pinggan dan ketepikan.

Masukkan bawang putih dan halia ke dalam kuali, tumis selama 30 saat atau sehingga naik bau wangi. Campurkan brokoli dan tumis untuk tempoh seminit atau sehingga warnanya bertukar menjadi hijau terang.

Kemudian, masukkan ¼ cawan air dan tutup kuali. Biarkan selama 2 minit atau sehingga brokoli menjadi lembut.

Campurkan 1 sudu besar kicap, stok ayam dan sos tiram ke dalam kuali. Biarkan ia mendidih dan masak selama 1 minit atau sehingga perisanya bergabung.

Masukkan daging yang telah diketepikan awal tadi ke dalam kuali. Kacau adunan air bersama tepung jagung dan masukkan ke dalam kuali. Masak hingga kuah menjadi pekat. Sedia untuk dinikmati!

4. Puding coklat chia

Puding ini sesuai dijadikan sarapan pagi yang lazat atau pencuci mulut enak. Ia juga makanan penggalak susu terbaik untuk dimakan. Makanan ini turut tinggi kandungan protein dan dapat membuat ibu berasa kenyang.

Bahan-bahan:

1 cawan susu lembu

6 sudu besar
biji chia

¼
cawan madu

2 sudu besar serbuk koko

⅛ sudu kecil garam

1 sudu kecil ekstrak vanila

Pilihan untuk
topping
: buah beri, cip coklat atau kacang

Cara membuatnya:

Masukkan susu, biji chia, madu, serbuk koko, vanila dan garam ke dalam mesin pengisar. Mulakan kisaran tahap rendah sebelum menukar kepada kisaran lebih tinggi, sehingga campuran bahan-bahan menjadi halus dan sebati.

Puding ini harus mempunyai konsistensi pekat dan ia sedia untuk dinikmati bersama pilihan
topping
 anda.

Jika mahukan puding yang sejuk, tuang kisaran ke bekas dengan penutup dan sejukkan dalam peti ais. Sejukkan untuk tempoh 3 hingga 4 jam sebelum dimakan.

5.
Booby bites

Snek ini bagus sebagai makanan peningkat tenaga segera. Tambahan pula ia mengandungi bahan seperti oat dan biji rami yang dapat menggalakkan susu.

Bahan-bahan:

1 cawan oat

½ cawan mentega kacang

½ cawan biji rami

⅓
cawan madu

½ sudu besar ekstrak yis

1 sudu kecil ekstrak vanila

½ cawan cip coklat mini

Cara membuatnya:

Campurkan semua bahan kering: oat, biji rami, cip coklat dan ekstrak yis.

Masukkan mentega kacang, madu dan vanila. Gaul rata.

Sejukkan adunan untuk tempoh sejam.

Keluarkan daripada peti ais dan bentukkan menjadi bebola kecil. Sudah boleh makan!

Baki bebola itu boleh disimpankan dalam bekas kedap udara sebelum dimasukkan kembali ke dalam peti ais. Snek ini boleh tahan sehingga 2 minggu!

Selamat mencuba resepi makanan penggalak susu badan yang dicadangkan di atas. Moga bermanfaat untuk ibu-ibu yang sedang berusaha melakukan penyusuan eksklusif!


5 perkara anda perlu tahu tentang eklampsia

Dalam kehidupan seorang wanita, kehamilan adalah tempoh yang mesti dihadapi dengan risiko  pendarahan atau sindrom obstetrik. Keadaan ini akan menyebabkan pembekuan dalam salur darah (DIC) yang tersebar. Eklampsia adalah penyakit yang sering terjadi pada pesakit hipertensi. Mari ketahui masalah ini.

Apakah maksud ‘eklampsia’?

Eklampsia merupakan waktu berlakunya kekejangan pada wanita yang menghadapi pra-eklampsia. Pra-eklampsia adalah keadaan yang berlaku dari pertengahan kehamilan hingga akhir kehamilan. Sindrom ini sering menjejaskan tekanan darah, buah pinggang, hati, dan adakalanya ia menimbulkan kebimbangan terhadap perkembangan janin.

Bergantung pada tahap sindrom yang ditunjukkan, beberapa wanita dengan sindrom ini akan dihantar ke hospital untuk diberi perhatian dengan lebih teliti. Namun tidak semua wanita yang menghadapi tekanan darah tinggi akan menghadapi pra – eklampsia.

Mengapakah anda menghadapi ‘eklampsia’?

Eklampsia lebih cenderung dikesan kerap berlaku dalam kehamilan pertama serta ibu muda di mana ia dianggap sebagai pendedahan terhadap antigen. Pada masa ini, punca sebenar eklampsia masih lagi  tidak diketahui. Eklampsia berdasarkan Pra-eklampsia. Mungkin faktor-faktor di bawah ini memainkan peranan:

Salur darah.

Sistem saraf dan otak.

Pemakanan.

ADN

Bagaimana mengesan ‘eklampsia’?

Hampir kesemua gejala eklampsia terdiri daripada sawan, agitasi yang teruk atau hilang pertimbangan. Tetapi sesetengah isyarat serebrum dapat dilihat dengan segera sebelum kekejangan adalah:

Sakit kepala.

Muntah.

Sakit perut.

Bengkak pada muka dan tangan.

Buta kortikal.

Sakit uterus.

Jadi, apabila anda mengalami sindrom-sindrom tersebut, anda mesti melakukan ujian untuk melihat semula tahap kesihatan anda. Doktor akan melaksanakan pemeriksaan fizikal untuk menentukan sebab-sebab kekejangan. Ujian yang biasa dilakukan adalah tekanan darah dan kadar pernafasan. Pada masa ini, janin mungkin membesar secara tidak normal kerana sawan ibu, bradikardia dan kesakitan janin. Lebih daripada itu, pendarahan plasenta, dan pecahan plasenta juga boleh berlaku.

Bagaimana merawat ‘eklampsia’?

Sebenarnya, kaedah terbaik untuk mengubati eklampsia adalah menghalang berlakunya kekejangan dengan lebih lanjut. Anda boleh menggunakan ubat-ubatan yang dipanggil antikonvulsan. Selaras dengan itu, anda mesti mengendalikan hipertensi dengan ubat untuk menurunkannya. Di samping itu, hendaklah bersalin secepat mungkin jika tekanan darah anda masih tinggi dan hubungi pegawai perubatan dengan segera sekiranya anda mempunyai salah satu daripada yang berikut:

Pendarahan vagina.

Tiada pergerakan bayi.

Sakit kepala yang teramat sangat.

Sakit yang teruk pada bahagian atas kanan perut.

Buta.

Loya.

Bagaimana mengatasi ‘eklampsia’?

Untuk mengurangkan bahaya eklampsia, situasi ini perlu dikesan seawal yang mungkin terutama ketika berlakunya pra – eklampsia. Sekiranya anda mengesan sindrom penyakit ini lebih awal dan merawatnya sebelum menjadi lebih teruk yang boleh mengundang kepada eklampsia, anda tidak perlu risau akan hal ini. Mendapatkan penjagaan perubatan sepanjang tempoh mengandung amatlah diperlukan bagi mencegah berlakunya sawan dan segala komplikasi. Namun begitu, situasi ini tidaklah begitu serius sekiranya anda dirawat dengan kaedah yang betul.

Sekiranya anda dalam fasa mengandung, sila awasi tahap kesihatan anda dengan serius. Terutama menghindari penyakit darah tinggi ketika usia muda.


Pucuk Betik Sebagai Rawatan Denggi: Adakah ia Berkesan?

Pucuk betik sangat signifikan dalam rawatan denggi. Ia telah diamalkan di Malaysia, juga di negara lain seperti Pakistan sejak berzaman-zaman. Rawatan tradisional ini didakwa berkesan dalam mempercepatkan proses pemulihan daripada demam denggi.

Melihat keberkesanan pucuk betik

Perbincangan tentang pucuk betik merupakan topik yang lama. Bukan sahaja dalam kalangan makcik dan pakcik di kampung-kampung, malah juga oleh golongan profesional.

Pelbagai laporan kes dan kajian telah dijalankan di beberapa buah negara termasuk Malaysia, Indonesia, India, Pakistan dan Sri Lanka.

Di Pakistan misalnya, terdapat satu laporan kes seorang lelaki berumur 45 tahun yang dikatakan menghidap demam denggi. Pesakit tersebut menerima 25 ml jus pucuk betik dua kali sehari selama 5 hari. Selepas 2 hari, ujian darahnya menunjukkan peningkatan positif pada bilangan platelet dan sel darah putih (dua bacaan ini menjadi rendah dalam pesakit denggi).

Satu kajian di Indonesia pula melibatkan 80 pesakit dengan bacaan platelet rendah. Sebahagian daripada mereka diberikan kapsul ekstrak pucuk betik di samping rawatan biasa denggi, manakala sebahagiannya hanya menerima rawatan biasa. Hasilnya, bacaan platelet bagi kumpulan yang menerima kapsul tersebut meningkat lebih cepat berbanding kumpulan satu lagi.

Sementera itu di Malaysia, kajian melibatkan 290 pesakit dijalankan. Semuanya diberikan rawatan biasa denggi. Dalam masa yang sama, 111 daripadanya diberikan tambahan jus pucuk betik. Kajian ini menemui peningkatan bacaan platelet yang signifikan bagi kumpulan yang menerima jus pucuk betik.

Perkembangan semasa

Semua kajian yang dijalankan berkaitan keberkesanan pucuk betik dalam rawatan denggi menunjukkan hasil yang positif. Dua kandungan utamanya iaitu
chymopapain
dan
papain
dipercayai membantu mempercepatkan proses pemulihan demam denggi.

Walau bagaimanapun, masih terdapat kekangan dan kekurangan dalam kajian-kajian serta laporan kes yang ada. Kes dan sampel yang ada masih terlalu sedikit dan banyak kes yang tidak benar-benar disahkan demam denggi melalui ujian serologi, tetapi hanya bergantung kepada andaian daripada bacaan platelet serta sel darah putih yang rendah.

Hal ini mungkin disebabkan oleh kos yang tinggi diperlukan untuk menjalankan ujian serologi denggi. Usaha ke arah memperkasa rawatan denggi harus disokong. Setakat ini, hanya rawatan sokongan dalam bentuk air atau pemindahan darah sahaja dilakukan. Kita memerlukan banyak pihak yang sanggup membantu, dari sudut dana contohnya, demi mencari solusi terbaik dalam membanteras demam denggi.

Baca juga:

Adakah Terdapat Vaksin Untuk Denggi?

Nyamuk Aedes: Tak Kenal Maka Tak Cinta


Terapi Gantian Nikotin vs Vape: Yang Mana Lebih Baik untuk Hentikan Ketagihan Nikotin

Dengan anggaran 8 juta kematian setiap tahun, merokok merupakan punca kematian boleh dicegah nombor satu di dunia. Tambahan pula, kira-kira 1.2 juta kematian tahunan disebabkan bahan tembakau dicatatkan yang melibatkan golongan
perokok pasif
. Ini jelas menunjukkan bahawa amalan merokok turut membahayakan orang lain yang berada di sekeliling mereka. Ancaman dan juga bahaya produk tembakau ini menjadikannya salah satu fokus utama kesihatan awam di setiap negara. Di Malaysia, kerajaan telah berjaya untuk mengorak langkah yang besar dalam menentang penggunaan produk tembakau – daripada meluaskan servis klinik mQuit ke seluruh negara, sehinggalah melaksanakan larangan merokok dalam radius 3 meter daripada restoran dan ruang makan awam yang lain. Dalam usaha untuk membasmi ketagihan nikotin, satu alat baru telah mencetuskan trend dan menjadi cukup popular baik di dalam mahupun di luar negara – vape. Pengguna vape mengatakan bahawa penggunaan alat ini membantu membebaskan diri mereka daripada belenggu nikotin, tetapi selain dakwaan berasaskan anekdot ini, sejauh manakah kebenarannya? Bagaimana pula jika dibandingkan dengan terapi gantian nikotin dalam membantu perokok membebaskan diri mereka daripada belenggu ketagihan nikotin?

Mekanisma tindakan

Vape

Juga disebut sebagai rokok elektronik, vape adalah sejenis alat atau sistem pembekalan nikotin elektronik (ENDS) yang menghasilkan aerosol nikotina (wap) tanpa pembakaran produk tembakau. Ia lazimnya terdiri daripada tiga bahagian asas: bateri, elemen pemanas (atomiser) dan juga katrij berisi cecair nikotina yang selalunya dilarutkan dalam propilen glikol, gliserin atau kedua-duanya. Apabila disedut, bateri akan memberi kuasa kepada elemen pemanas yang kemudiannya akan memanaskan cecair nikotina sehingga ia menjadi wap.

Terapi gantian nikotin

Secara asasnya, terapi gantian nikotin (NRT) membantu perokok untuk berhenti dengan cara menguruskan gian ataupun sindrom putus ubat (withdrawal) mereka. NRT berupaya untuk menghasilkan kesan tersebut dengan membekalkan nikotin pada dos yang rendah ke dalam badan perokok yang ingin berhenti. Pada dos rendah, ia membantu untuk mengatasi kesan gian fisiologi akibat ketagihan nikotin. Pengurusan gian atau simptom putus ubat yang baik akan mengurangkan motivasi untuk merokok dan meningkatkan kemungkinan perokok untuk mencapai pemberhentian penuh. Terapi gantian nikotin ini wujud dalam pelbagai bentuk dan dos, dengan setiap daripadanya mempunyai kelebihan tersendiri. Antara contoh bentuk NRT berbeza adalah tampalan kulit nikotin, gula-gula getah,
lozenges
, tablet bawah lidah (sublingual), alat sedut dan juga semburan.

Kandungan nikotin tulen?

Kedua-dua NRT dan juga vape mengandungi nikotin. Walau bagaimanapun, kandungan nikotin dalam vape boleh diubahsuai mengikut citarasa pengguna, menyebabkan jumlah nikotin tidak dapat ditentukan. Tambahan lagi, ia juga boleh mengandungi pelbagai bahan kimia lain; satu kajian yang diterbitkan dalam
Journal of Tobacco Control
 pada tahun 2013 mendapati vape juga mengandungi beberapa bahan kimia yang berbahaya seperti yang terdapat dalam rokok tradisional, namun pada kadar 9 hingga 450 kali ganda lebih rendah. Satu lagi kajian oleh Badan Pentadbir Ubat dan Makanan Amerika Syarikat (FDA) mendapati ENDS seperti vape sebenarnya mengandungi bahan karsinogen dan bahan kimia toksik yang berpotensi untuk mempengaruhi kesihatan pengguna. Gabungan bahan perasa dan juga propilen glikol (PG) dalam ENDS menghasilkan kompaun asetal yang telah terbukti mampu untuk mengaktifkan reseptor kerengsaan, menyebabkan pengguna cenderung mengalami kesan kesihatan yang sama seperti rokok biasa. Wap yang dihasilkan juga tidak semestinya bersih – menurut
penilaian bancian Florida Youth Tobacco 2016
 yang membabitkan lebih 11,830 kanak-kanak penghidap asma, pendedahan kepada wap secara pasif meningkatkan kemungkinan serangan akut asma sebanyak 27%. Kesan ini tidak dilihat dalam penggunaan NRT kerana ia tidak menyebabkan pelepasan sebarang bahan yang boleh disedut oleh orang sekeliling.

Menghasilkan generasi penagih nikotin yang baru

Di Malaysia, vape telah menjadi satu trend yang cukup popular sehingga gerai-gerai vape tumbuh ibarat cendawan selepas hujan. Ini didorong oleh kurangnya kawalan ke atas urusan jual beli produk vape. Salah satu punca ini berlaku adalah kerana tidak semua orang berkongsi pendapat bahawa vape ini sesuatu yang bahaya untuk kesihatan khususnya dengan ketiadaan kaitan yang jelas terhadap penggunaan vape dengan penyakit tertentu ataupun punca kematian, walaupun telah berada di pasaran sekian lama. Malahan, seperti yang dicanangkan oleh penghasil alat ini, ramai yang melihatnya sebagai alat rekreasi yang membekalkan nikotina pada paras rendah tanpa bahan kimia berbahaya seperti yang terdapat dalam tembakau. Ia juga mudah untuk diubah suai dengan pelbagai perisa dan campuran mengikut citarasa pengguna. Persepsi dan normalisasi sebegini membuatkan golongan belia tertarik khususnya mereka yang tidak pernah merokok. Pada tahun 2015, Laporan Pakar Bedah Amerika Syarikat melaporkan peningkatan sebanyak 900% penggunaan vape dalam kalangan pelajar sekolah menengah, dan 40% daripada jumlah ini terdiri daripada mereka yang tidak pernah menggunakan rokok tembakau sebelum ini. Berbeza dengan vape, tidak wujud statistik yang menunjukkan NRT sebagai punca permulaan kepada ketagihan nikotin.

Keselamatan dan pengawalan

Satu lagi perkara yang perlu diperhatikan adalah perbezaan dari sudut kawalan penggunaan kedua-dua produk ini. NRT dikawal dengan ketat dari sudut pendispensan dan juga penggunaannya oleh Kementerian Kesihatan namun perkara yang sama tidak berlaku untuk vape. Ini bermakna penggunaannya bukanlah sesuatu yang telah dikaji oleh pihak kementerian, menyebabkan setiap sedutan menjadi risiko peribadi kepada diri anda.

Tuntasnya, vape bukanlah satu solusi yang praktikal kepada masalah ketagihan produk tembakau yang sedang melanda dunia. Sistem penghantaran nikotina yang dijual tidaklah setulen yang dikhabarkan, dan ia juga bertindak sebagai produk nikotina yang cukup menarik kepada golongan belia walaupun kerajaan sedang bertungkus lumus dalam membanteras penggunaan rokok. Tambahan lagi, ia bukanlah sesuatu yang mempunyai profil keselamatan atau dikawal selia oleh pihak Kementerian Kesihatan. Oleh yang demikian, dapatkan nasihat doktor berkaitan dengan pilihan mana yang terbaik untuk anda membebaskan diri daripada belenggu ketagihan.

Hello Health Group
 tidak memberi nasihat perubatan ataupun rawatan.


Selalu Pakai Racun Serangga? Benarkah Ia Boleh Menyebabkan Kecacatan Kekal Pada Janin?

Racun serangga merupakan bahan kimia yang seringkali digunakan secara domestik dan di dalam bidang agrikultur. Namun, baru-baru ini, kajian menyatakan bahawa jika anda terdedah kepada racun serangga sewaktu
hamil
, bayi dalam kandungan anda berisiko mendapat kecacatan kekal. Betul ke? Ikuti artikel ini untuk penerangan selanjutnya.

Otak gagal berpisah dua

Kajian yang dibuat telah mendapati bahawa pendedahan kepada bahan kimia
Piperonyl butoxide
(PBO) yang terkandung di dalam racun serangga boleh menyebabkan kegagalan embriologi otak yang dipanggil sebagai
holoprosencephaly
(HPE). Ia merupakan situasi di mana struktur otak depan embrionik (
prosencephalon
) mengalami kerencatan perkembangan menyebabkan kecacatan pada struktur muka tengah. Ia berpunca daripada perkembangan struktur sistem saraf pusat yang tidak sempurna dan mempunyai pelbagai spektrum presentasi.

PBO tidak dicipta khusus untuk membunuh serangga tetapi ia mampu meningkatkan tempoh simpan racun serangga tersebut dan kadar kecekapannya. Bahan kimia ini akan menghalang pengaliran signal dalam kitaran biologi penting buat serangga seperti lalat buah dan nyamuk, menyebabkan ia mati. Namun begitu, kitaran ini yang dipanggil sebagai
sonic hedgehog signalling pathway
, merupakan kitaran yang penting dalam aspek perkembangan embriologi binatang lain dan juga manusia.

Kajian terhadap tikus putih

Kajian yang telah dijalankan oleh sekumpulan saintis diketuai oleh Robert Lipinski telah mendapati bahawa PBO boleh menyebabkan kecacatan kekal pada janin tikus putih. Ia dijalankan pada peringkat awal fasa kehamilan bagi membuktikan bahan kimia tersebut mempengaruhi perkembangan embriologi tikus pada waktu kritikal tumbesaran janin. Di dalam kajian tersebut, tikus putih betina yang hamil 8 hari diberikan suntikan PBO pada dos yang berlainan di antara 22 hingga 1,800 miligram per kilogram berat badan.

Dapatan kajian tersebut mempunyai variasi bergantung kepada dos PBO yang diberikan. Kesemua anak kepada tikus tersebut mengalami kerosakan pada struktur otak depan. Tikus putih yang diberikan dos PBO paling tinggi melahirkan anak yang mempunyai kecacatan otak serupa dengan HPE. Selain daripada kecacatan tersebut, anak-anak tikus juga mempunyai tulang dagu, tulang pipi dan tulang pada bahagian soket mata yang tidak membesar selari dengan tulang-tulang pada bahagian lain.

Tiada bukti kukuh

Setakat ini, tiada bukti yang menyatakan bahawa kecacatan HPE disebabkan oleh pendedahan kepada PBO semasa hamil. Ini kerana menurut Lipinski, kecacatan tersebut boleh disebabkan oleh banyak faktor. “Ambil sedikit daripada faktor itu, sedikit daripada faktor ini, jadilah HPE”, ujarnya. PBO telah tersenarai antara 10 bahan kimia yang sering dijumpai di persekitaran. Kajian pada tahun 2002 telah mendapati bahawa 75% daripada sampel udara yang diberikan oleh wanita mengandung adalah PBO. Jika PBO merupakan faktor utama yang menyebabkan HPE, maka lebih ramai bayi yang sepatutnya mendapat kecacatan tersebut.

Walaupun kajian ini menyatakan PBO boleh menyebabkan kecacatan pada perkembangan embriologi, ia merupakan bahan kimia yang tidak mempunyai kajian yang banyak. Produk yang mengandungi PBO tidak mempunyai label amaran untuk ibu mengandung. Justeru risiko kepada tahap kecacatan bayi dianggap rendah. Kesatuan Eropah (EU) tidak mengambil serius berkaitan dengan keselamatan bahan kimia ini. Namun ini boleh berubah jika kajian yang lebih mendalam membuktikan ia memang benar-benar menyebabkan kecacatan janin.

Konklusi

Setakat ini, tiada bukti yang menunjukkan PBO boleh menyebabkan kecacatan otak bayi. Dos bahan kimia yang digunakan di dalam kajian tersebut adalah tinggi. Ia jauh lebih besar berbanding dengan dos yang digunakan di dalam racun serangga atau persekitaran. Kajian lanjut perlu dijalankan bagi mengesahkan kesan PBO terhadap perkembangan embriologi janin pada waktu kritikal.


Due Date Bersalin Sudah Dekat? Persiapkan Diri Dengan Perkara Penting Ini!

Sebagai ibu hamil yang
sudah hampir tiba waktu untuk melahirkan janin dalam kandungan
, sudah pasti anda akan pening memikirkan persiapan bayi baru lahir.

Sebenarnya, ia bukanlah sesukar mana jika anda telah bersedia lebih awal lagi dengan persiapan bayi baru lahir yang perlu dipertimbangkan sebelum tiba waktunya.

Persoalannya, apakah persiapan-persiapan tersebut? Adakah anda juga perlu tahu senarai barang
baby newborn
 dan jenama barang baby yang bagus? Jom teruskan membaca!

Persiapan

Persiapan bayi baru lahir, apa perlu disediakan?

Pengalaman melahirkan bayi adalah kenangan manis buat wanita
, namun ia bukanlah satu proses mudah dan boleh dilalui tanpa sebarang persiapan atau persediaan.

Anda perlu meramalkan dan memikirkan lebih jauh ke hadapan bagi memastikan proses tersebut dapat berjalan dengan lebih lancar agar tiada kesulitan dialami kelak.

Ia bukan sekadar memilih nama atau meneka jantina anak sahaja ya? Anda perlu tahu senarai semak yang penting di samping bersedia secara mental dan fizikal!

Senarai semak

Sebelum tiba waktu untuk melahirkan, sila periksa setiap senarai semak berikut bersama pasangan untuk memastikan proses tersebut dapat berjalan dengan lancar.

Terdapat 3 aspek asas yang perlu anda ambil tahu, sila catatkan dan tandakan ia sebagai panduan.

Perkara perlu buat sebelum bersalin

Pertama sekali, anda dan pasangan haruslah lakukan semua perkara-perkara di bawah ini sebelum bersalin iaitu:

Daftarkan diri di hospital yang telah kalian pilih

Nyatakan pilihan anda untuk bersalin normal atau tidak

Catitkan nombor telefon unit bersalin di hospital tersebut

Tentukan waktu dan jalan paling tepat untuk pergi ke hospital

Tentukan pengangkutan untuk membawa anda pergi ke hospital

Pastikan anda tahu di mana perlu tuju sesudah sampai di hospital

Rancangkan lebih awal jika bercadang untuk menderma darah tali pusat

Dengan perancangan ini, maka kalian tidaklah akan mengalami situasi kelam-kabut atau huru-hara apabila sudah sampai waktu untuk melahirkan kelak.

Keperluan buat bayi baru lahir

Sebagai persiapan bayi baru lahir, terdapat beberapa perkara penting yang perlu anda sediakan sebelum bersalin dan membawa cahaya mata anda pulang ke rumah:

Kerusi bayi yang diperakui undang-undang untuk kenderaan anda

Barangan penyusuan susu badan seperti bra dan pad penyusuan

Susu formula, botol dan puting bayi untuk kecemasan

Lampin bayi sama ada jenis pakai semula atau pakai buang

Peralatan untuk membersihkan bayi seperti sabun, tisu basah, berus rambut dan lain-lain

Pakaian untuk bayi dari hujung rambut ke hujung kaki

Buaian untuk bayi yang mudah dibawa ke mana sahaja

Selimut bayi yang boleh dipakaikan selepas mereka lahir

Oleh itu, anda mungkin perlu sediakan senarai barang
baby newborn
 dan tentukan jenama barang baby yang bagus lebih awal untuk mendapatkan pilihan terbaik.

Kemudahan perlu bawa ke hospital

Jangan hanya fokuskan kepada bayi sahaja ya, anda dan pasangan juga perlu sediakan kemudahan untuk diri sendiri bagi kegunaan kalian di hospital:

Informasi berkaitan perlindungan insurans

Makanan yang sihat untuk anda dan pasangan ketika di hospital

Pakaian yang selesa dipakai semasa dan selepas pulang dari hospital

Peralatan membersihkan diri seperti berus gigi, ubat gigi, sikat rambut dan lain-lain

Kamera untuk merakam kenangan manis di saat melahirkan

Meskipun ia kelihatan seperti perkara asas sahaja, namun jangan semberono tentangnya kerana tanpanya anda dan pasangan mungkin akan terpinga saat di hospital.

Mental dan Fizikal

Persiapan bayi baru lahir juga bukanlah meliputi pada barangan yang perlu dibawa ke hospital sahaja, anda juga perlu bersedia secara mental dan fizikal.

#1. Lakukan senaman dan latihan untuk bersalin

Di samping anda menyediakan persiapan bayi baru lahir, sila lakukan senaman dan latihan untuk bersalin agar tubuh badan anda lebih bersedia untuk melaluinya.

Dapatkan nasihat dari pakar untuk
melakukan aktiviti seperti yoga, skuat atau kegel
 untuk menguatkan otot yang anda akan gunakan untuk menolak ketika bersalin.

#2. Uruskan stres dan cuba untuk lebih relaks

Tidak dinafikan, kehamilan juga akan mendatang stres berlebihan namun itu adalah sesuatu yang tidak baik bagi persiapan bayi baru lahir anda pula nanti.

Oleh itu,
 sila uruskan stres agar tubuh badan dapat lebih relaks
 dengan cara tidur secukupnya, makan sesihatnya serta elakkan perkara yang menambah tekanan.

#3. Fahamkan perbezaan posisi melahirkan bayi

Posisi melahirkan tradisional melibatkan anda berbaring menelentang
 yang sebenarnya mungkin akan memberi tekanan kepada saraf pelvik lalu meningkatkan rasa sakit.

Anda mungkin boleh mengubah posisi ini dengan berbaring mengiring atau sebagainya, namun sila dapatkan pandangan doktor mengenai perkara ini.

#4. Dapatkan sokongan emosi

Bukan sahaja tubuh badan yang akan terjejas ketika proses kehamilan dan melahirkan ini, namun sudah pasti emosi anda juga sedikit terganggu.

Disebabkan itu,
 sila dapatkan sokongan daripada orang di sekeliling anda
 terutamanya pasangan, keluarga, rakan bagi memastikan anda tidak keseorangan untuk melaluinya.

#5. Siapkan diri untuk menahan dan mengawal kesakitan

Tiada siapa yang dapat menafikan bahawa
proses melahirkan ini akan menyebabkan kesakitan
 ekoran kontraksi dan prosedur lain untuk menolak bayi keluar ketika bersalin.

Namun, wujud beberapa teknik untuk menahan dan mengawal kesakitan ini melalui pernafasan, urutan, tuaman dan sokongan yang mungkin dapat membantu anda dalam hal ini.


Langkah Mengatasi Kehilangan

Kehilangan insan yang disayangi bukanlah sesuatu perkara yang mudah. Anda berubah disebabkan kehilangan ini, namun, anda tetap belajar untuk meneruskan kehidupan walaupun berdepan cabaran.
Kesedihan
 adalah satu tindak balas normal dan sihat yang berlaku apabila kehilangan sesuatu yang penting.

Rasa terkejut dan kesedihan yang dilalui selepas kehilangan adalah sesuatu yang diluar merungsingkan emosi. Perasaan anda mungkin mengalami tahap perubahan yang berbeza. Doktor telah mengenal pasti lima fasa umum kesedihan: Penolakan – Kemarahan – Kekecewaan – Kemurungan – Penerimaan. Setiap individu akan melalui fasa ini dengan cara yang tersendiri.

Setiap individu mengawal perasaan dan emosi dengan cara yang berbeza. Perasaan adalah sesuatu yang unik. Berikut adalah cara dan langkah untuk mengatasi kehilangan dan merawat emosi anda dengan cara yang sihat.

Terima seadanya.
Menerima segala yang berlaku dan bertindak balas dengan cara yang terbaik buat diri anda. Teknik pemikiran yang tenang atau meditasi seperti pernafasan secara mendalam boleh membantu anda untuk berdepan segalanya dan meluahkan emosi anda dengan sebaiknya.

Meluahkan.
Akui apa yang anda lalui banyak mengajar anda tentang kehidupan dan anda boleh memilih untuk berkongsi apa yang anda rasa dengan individu lain atau meluahkannya secara peribadi.

Bersabar.
Merawat kesedihan pastinya memerlukan masa. Ia adalah sukar untuk membuat sebarang keputusan apabila anda sedang dalam kesedihan. Jalan yang terbaik adalah untuk memberikan masa buat diri anda menjadi tenang sebelum melakukan keputusan.

Bergembira.
Ketawa adalah ubat kepada kesedihan. Namun, ia adalah normal untuk anda
menangis
 jika anda ingin menangis. Cuba untuk menyertai pelbagai aktiviti sosial yang dapat membantu anda melupakan kesedihan yang dilalui.

Kesihatan.
Wujudkan rutin harian, makan apa yang anda inginkan, lakukan aktiviti fizikal apabila mempunyai masa. Elakkan mengambil alkohol atau ubatan, ia hanya menyukarkan dan merumitkan keadaan.

Sokongan.
Dapatkan bantuan. Penting untuk anda memberitahu individu di sekeliling anda bahawa anda memerlukan sokongan. Anda mungkin boleh dapatkan dari keluarga, rakan atau kaunselor. Kumpulan sokongan juga merupakan idea yang baik memandangkan setiap ahli mempunyai cara dan kisah yang tersendiri yang boleh dikaitkan dengan pangalaman anda.

Kesedihan yang dialami selepas kehilangan seseorang bagaikan
rollercoaster,
ada naik turunnya. Anda tidak mungkin dapat menghindari sepenuhnya kesedihan yang dihadapi, namun, dari masa ke masa, anda pasti akan menjadi lebih baik. Terdapat pelbagai cara yang sihat untuk mengatasi kehilangan yang dihadapi. Jika kesedihan anda itu berlarutan dan semakin hilang kawalan, dapatkan bantuan profesional.

Hello Health Group
 tidak memberikan nasihat, diagnosis atau rawatan perubatan.


Kenapa Warga Tua Semakin Sakit? Ambil Tahu, Mungkin Mereka Didera Secara Fizikal!

Isu penderaan warga tua bukan perkara yang boleh dipandang enteng. Kesan penderaan bukan hanya melibatkan fizikal tetapi juga psikologi.

Penderaan warga tua

Kita selalu mendengar tentang kisah
penderaan domestik
 berkaitan rumah tangga melibatkan kanak-kanak atau pasangan suami isteri.

Tetapi tahukah anda, penderaan juga boleh berlaku kepada warga emas.

Sempena Hari Kesedaran Penderaan Warga Tua yang disambut pada setiap 15 Jun, jom kita ketahui kesan penderaan fizikal kepada individu warga emas.

Penderaan melibatkan warga emas berlaku apabila seorang individu dewasa berusia 60 tahun ke atas, telah dianiaya oleh mana-mana individu sama ada di rumah sendiri atau pusat penjagaan.

Jenis penderaan adalah seperti:

Penderaan fizikal

Penderaan seksual

Penderaan psikologi

Penderaan kewangan

Pengabaian

Pada perkongsian artikel ini, kita lebih melihat kepada kesan penderaan fizikal terhadap warga emas.

Impak penderaan warga tua

Penderaan fizikal warga emas sama ada di rumah sendiri atau pusat jagaan adalah masalah serius yang tidak boleh diabaikan.

Walaupun terdapat banyak penderaan lain seperti
penderaan kanak-kanak
 atau
penderaan domestik
 yang sering dilaporkan media.

Namun, penderaan fizikal melibatkan warga tua mempunyai akibat signifikan bagi individu berusia itu sendiri dan selalunya kesan tersebut berlanjutan sepanjang hayat mereka.

Laporan mengatakan kebanyakan kes penganiayaan kepada mereka yang berusia ini lebih banyak terjadi di pusat penjagaan.

Pelbagai faktor yang mendorong kepada keadaan ini. Antaranya seperti kebanyakan mereka yang tinggal di pusat penjagaan adalah lebih tua, lemah dan mempunyai penyakit.

Lebih malang lagi apabila kebanyakan warga tua yang diletakkan di pusat penjagaan jarang berhubung dengan ahli keluarga dan lebih disisihkan komuniti.

Semua itu menjadi punca mengapa masalah penderaan warga tua di pusat penjagaan lebih kerap berlaku berbanding di rumah sendiri.

Kesan penderaan fizikal

Apabila seseorang individu yang tergolong dalam usia emas
didera secara fizikal
, terdapat beberapa kesan langsung berlaku pada badan dan tahap kesihatan mereka.

Kesan ini boleh dilihat dengan mata kasar dan sekiranya anda lihat sebarang kecederaan fizikal, jalankan tanggungjawab anda dengan membuat laporan kepada pihak berkuasa.

Walaupun kecederaan yang dilihat adalah kecil, tetapi penderaan berulang dan kerap boleh mengakibatkan masalah kesihatan utama kepada
mangsa yang didera
.

Berikut antara kesan fizikal penderaan yang boleh berlaku tetapi tidak terhad seperti:

Lebam dan bengkak serta mata hitam

Mengalami luka atau pendarahan luar

Patah tulang atau tulang terkehel

Kecederaan atau pendarahan dalaman

Kecederaan pada bahagian kepala, leher dan belakang

Rasa sakit dan kesakitan kronik

Kesan langsung ini tampak kecil dan tidak berbahaya. Namun mereka mungkin memerlukan rawatan langsung di hospital.

Kesan penderaan warga tua adalah faktor risiko utama kecederaan kepada warga emas. Malahan, mereka yang didera ini berdepan 300% risiko kematian.

Kesan penderaan fizikal lain

Didera secara berulang boleh mengakibatkan masalah fizikal lain bagi mangsa.

Antara kesan lain yang boleh dialami seperti:

Penurunan berat badan
 ketara

Dehidrasi dan kekurangan zat makanan

Bedsore
, sakit yang dialami saat berbaring untuk tidur

Tahap kesihatan semakin merosot

Lebih terdedah kepada jangkitan dan penyakit

Mengalami
insomnia
 atau
kesukaran untuk tidur

Memperlihatkan tanda trauma seperti gerakan badan secara berulang

Lebam, luka terbakar atau parut yang sukar dijelaskan

Kelihatan tidak kemas, rambut kusut atau pakaian kotor

Gejala yang dialami menunjukkan penderaan boleh memberikan kesan serius untuk jangka masa lama bagi
warga emas yang didera
.

Impak psikologi akibat penderaan warga tua

Seorang warga emas yang didera mungkin tidak menunjukkan sebarang kesan kecederaan fizikal. Namun, ahli keluarga boleh mengesan kesan psikologi akibat penderaan.

Apabila mangsa mula berkelakuan pelik atau berbeza, atau anda menyedari perubahan personaliti secara mendadak, ia mungkin disebabkan penderaan yang berlaku.

Warga emas yang tinggal di pusat jagaan sememangnya berdepan dengan
risiko kemurungan
 apabila berasa disisihkan.

Namun, penganiayaan yang berlaku, boleh menjadikan kesan psikologi itu bertambah kritikal.

Beberapa kesan psikologi akibat penderaan fizikal yang boleh dikenal pasti adalah seperti:

Kegelisahan dan ketakutan
 yang berlebihan terhadap individu lain

Gangguan pemakanan

Kemurungan

Keengganan untuk mengambil ubat

Perubahan
tingkah laku dan personaliti

Pergolakan

Kesan penderaan secara psikologi boleh menjejaskan tabiat pemakanan dan mewujudkan gangguan tidur dan keengganan mangsa untuk mengambil sebarang ubatan.

Keadaan tersebut boleh mengakibatkan tahap kesihatan mangsa semakin merosot. Ia boleh menyebabkan mereka lebih tertekan dan meningkatkan risiko penyakit serius atau kematian.

Warga emas untuk disayangi

Mereka yang lebih berusia selayaknya perlu disayangi dan bukan dianiayai. Bukan harta benda yang warga emas ini mahukan cuma sedikit kasih sayang dan perlindungan.

Bersamalah berganding bahu mencegah penderaan warga tua daripada terus berleluasa. Anda mampu mengubahnya!


Apa Yang Para Perokok Tegar MESTI Tahu Sebelum Ambil Insurans Perubatan?

Sama seperti individu lain, seorang perokok tegar juga mungkin mahu untuk mencarum insurans perubatan yang boleh membantu jika berlaku sebarang masalah berkaitan kesihatan.

Ini kerana sudah pasti golongan ini juga sangat sedar akan kepentingan insurans namun belum boleh berhenti merokok ekoran sudah ketagih dengan kandungan nikotin di dalamnya.

Persoalannya, adakah golongan perokok tegar ini juga boleh
mencarum sebarang insurans perubatan
? Jom teruskan membaca artikel ini untuk tahu dengan lebih lanjut!

Apa kepentingan insurans pada kita?

Masih wujud kelompok individu yang beranggapan simpanan di dalam tabung atau bank adalah sudah sangat memadai untuk masa depan jika berlaku sebarang masalah.

Kenyataannya, pemikiran sebegini mungkin tidak salah jika simpanan itu berjaya disimpan dengan baik tanpa dikeluarkan untuk digunakan bagi tujuan kecemasan.

Lebih-lebih lagi jika kalian seorang perokok tegar
, sudah pasti risiko masalah kesihatan berlaku adalah jauh lebih tinggi berbanding mereka yang tidak merokok.

Disebabkan itu, kita semua perlu mencarum insurans kesihatan dengan tujuan menampung segala bebanan kewangan yang harus ditanggung di saat jatuh sakit.

Namun perkara yang menjadi kebimbangan di sini adalah apa yang perlu para perokok tegar tahu sebelum ambil insurans perubatan? Ada perkara yang penting kena ambil maklum!

Perokok tegar juga boleh ambil insurans?

Untuk pengetahuan anda, jawapan mudahnya adalah ya kerana tiada sebarang pengecualian tentang perokok dalam polisi insurans yang mengatakan sebaliknya.

Dalam bahasa lebih mudah, seorang perokok tegar juga boleh
mencarum dalam insurans kesihatan yang dipilih
 tanpa merisaukan kelayakan diri mereka sendiri.

Pun begitu, ada sesuatu yang perlu kalian tahu iaitu caj bulanan atau tahunan caruman ini mungkin akan sedikit mahal jika kalian mempunyai tabiat merokok.

Ini kerana anda mungkin akan
lebih terdedah kepada pelbagai risiko masalah kesihatan s
eperti strok, tekanan darah tinggi, penyakit organ jantung dan lain-lain.

Meskipun anda
declare
 diri sudah berhenti merokok, caruman ini mungkin masih lagi sedikit mahal ekoran risiko penyakit-penyakit tersebut masih ada.

Namun bagaimana pula jika kalian merokok menggunakan sumber alternatif selain tembakau? Adakah caruman tersebut masih lagi berbeza harganya?

Bagaimana pula dengan perokok alternatif?

Seperti mana yang telah kami nyatakan di atas tadi, tiada masalah untuk para perokok tembakau tegar untuk
mencarum insurans namun harganya sedikit mahal
.

Kata kuncinya di sini adalah ‘tembakau’. Maka akan timbul pula persoalan lain iaitu adakah mereka yang merokok dengan cara alternatif juga termaktub dalam golongan ini?

Sebenarnya, perokok alternatif juga boleh mencarum insurans dan apa yang mengejutkan di sini adalah mungkin tiada caj tambahan yang dikenakan buat mereka.

Buat anda yang mungkin masih belum tahu, rokok alternatif ini termasuklah
vape
,
pod
dan lain-lain
yang tidak melibatkan pembakaran daun tembakau di dalamnya
.

Namun ketahuilah bahawa rokok alternatif ini juga mempunyai kandungan bahan berbahaya yang berupaya memudaratkan tahap kesihatan dalam jangka masa panjang.

Oleh itu, kesedaran dalam diri adalah sangat penting meskipun kalian sudah tahu bahawa golongan perokok tegar masih boleh mencarum dalam pelan insurans kesihatan.

Adakah status ini boleh anda sorokkan?

Disebabkan status sebagai seorang perokok tegar yang membuat bayaran caruman bulanan/tahunan lebih tinggi, ada individu yang akan cuba untuk menyembunyikannya.

Ini bermakna mereka tidak akan
declare
kepada ejen atau syarikat insurans bahawa mereka merokok untuk menikmati kadar caruman yang serupa dengan individu lain.

Mungkin secara lisan dan tulisan, anda boleh menipu dengan mengatakan bahawa anda tidak merokok namun ia bukanlah semudah yang kalian sangkakan.

Ini kerana jika berlaku sebarang masalah berkaitan kesihatan, doktor akan melakukan ujian perubatan untuk menentukan sama ada terdapat bukti jika kalian adalah perokok.

Jika tertangkap bahawa anda sebenarnya menipu selama ini, anda tidak akan memperolehi sebarang
manfaat berbentuk kewangan yang sepatutnya dibiaya oleh insurans
.

Dalam erti kata lebih mudah, adalah lebih baik untuk kalian
declare
dan membayar caruman dengan harga yang sedikit mahal daripada tidak langsung mendapat manfaat.

Berhenti jadi perokok tegar dengan kadar segera!

Walaupun syarikat-syarikat insurans di Malaysia ini masih ‘bermurah hati’ untuk membenarkan perokok tegar mencarum insurans, ia masih satu tabiat yang buruk.

Bukan sahaja ia akan lebih meningkatkan risiko masalah kesihatan, malahan juga menambahkan jumlah tanggungan yang terpaksa dibayar untuk satu caruman.

Oleh itu, sila cuba untuk berhenti merokok segera demi hidup yang lebih sihat dan sejahtera di samping
memenuhi serta memahami kepentingan insurans
!


Demensia Vaskular: Kemerosotan Kemahiran Berfikir Akibat Gangguan Bekalan Darah ke Otak

Apa itu demensia vaskular?

Demensia vaskular adalah istilah umum yang menggambarkan masalah dengan taakulan (perihal menaakulkan sesuatu hal berasaskan kepada sebab-sebab atau alasan yang ada), perancangan, penghakiman, memori dan proses pemikiran yang lain yang disebabkan oleh kerosakan otak akibat gangguan darah ke otak.

Seseorang boleh mengembangkan demensia vaskular selepas
strok
 menyekat arteri di otak, tetapi strok tidak selalu menyebabkan demensia vaskular.

Simptom

Simptom demensia vaskular berbeza-beza, bergantung kepada bahagian otak anda di mana aliran darah terjejas. Simptom sering kali bertindih dengan jenis demensia yang lain, terutamanya demensia penyakit
Alzheimer
.

Antara simptom demensia vaskular termasuk:

Kelambatan pemikiran

Kesukaran dengan perancangan dan pemahaman

Masalah dengan tumpuan

Perubahan mood, keperibadian atau tingkah laku

Berasa bingung dan keliru

Kesukaran berjalan dan mengekalkan keseimbangan

Simptom penyakit Alzheimer, seperti masalah ingatan dan bahasa (ramai orang dengan demensia vaskular juga mempunyai Alzheimer)

Masalah-masalah ini boleh menyebabkan aktiviti harian menjadi semakin sukar dan seseorang dengan keadaan akhirnya mungkin tidak dapat menjaga diri mereka sendiri.

Faktor risiko

Peningkatan umur. (jarang berlaku pada umur 65 tahun ke bawah dan risiko meningkat dengan ketara pada umur 90-an)

Sejarah
serangan jantung
, strok dan strok mini.

Penuaan saluran darah tidak normal (aterosklerosis).

Kolesterol tinggi.

Tekanan darah tinggi.

Diabetes.

Merokok.

Obesiti.

Fibrilasi atrium.

Diagnosis

Beberapa ujian dapat membantu menilai memori, penghakiman, komunikasi dan keupayaan kognitif umum seseorang. Bersama dengan ujian tersebut, MRI selalunya dapat mengenal pasti kawasan tertentu di dalam otak di mana strok atau serangan iskemia sementara menjejaskan otak pesakit.

Rawatan

Buat masa sekarang, tiada ubat untuk demensia vaskular dan tidak ada cara untuk membalikkan sebarang kehilangan sel-sel otak yang berlaku sebelum keadaan didiagnosis.
Tetapi rawatan kadang-kadang dapat membantu memperlahankan demensia vaskular.

Rawatan bertujuan untuk mengatasi penyebab utama, yang boleh mengurangkan kelajuan di mana sel-sel otak hilang. Ini selalunya melibatkan:

Pemakanan yang sihat

Kehilangan berat badan jika anda berlebihan berat badan

Berhenti merokok

Kekal cergas

Mengelakkan alkohol

Mengambil ubat, seperti ubat untuk merawat tekanan darah tinggi, kolesterol yang lebih rendah atau mencegah penggumpalan darah

Rawatan lain termasuk fisioterapi, terapi pekerjaan, aktiviti demensia (seperti
memory cafes
) dan terapi psikologi dapat membantu mengurangkan kesan sebarang masalah yang ada.

Hello Health Group tidak menyediakan nasihat perubatan, diagnosis, atau rawatan.


Ibu, Tahu Tak Bayi Hanya Boleh Dibedung Sampai Umur 4 Bulan? Jika Tidak, Ini Yang Akan Terjadi!

Bedung bayi atau membuat balutan kepada bayi anda yang baru lahir boleh membantunya untuk tidur lena dan mengurangkan kebarangkalian si manja untuk terjaga. Memb
edung bayi sebenarnya amat mudah untuk dilakukan, namun masih terdapat beberapa peraturan atau cara bedung bayi yang perlu diikuti untuk keselamatan si manja.

Untuk mendapatkan lebih banyak info tentang Keibubapaan, sila dapatkannya
di sini.

Bila ibu perlu bedung bayi?

Amalan berbedung adalah untuk bayi yang sangat muda – bermula seawal daripada kelahiran sehingga ketika mereka mula menunjukkan
tanda-tanda boleh meniarap atau berguling
 (biasanya 4 hingga 6 bulan tetapi kadang-kadang lebih muda daripada tempoh tersebut).

Adakah bedung bayi selamat?

Ibu bapa baharu sering belajar bagaimana untuk membedung bayi mereka daripada jururawat di hospital.

 Selimut yang dibalut di sekeliling badan bayi anda boleh menyerupai rahim ibu dan
membantu menenangkan bayi baru lahir anda.

American Academy of Pediatrics
 (AAP) menyatakan bahawa apabila berbedung dilakukan dengan betul, ia dapat menjadi teknik yang efektif untuk membantu menenangkan bayi dan
menggalakkan si manja untuk lebih mudah tidur.

Tetapi jika anda merancang untuk membedungkan bayi di rumah, anda perlu mengikuti beberapa garis panduan cara bedung bayi untuk memastikan anda melakukannya dengan selamat.

Bagi mengurangkan
risiko Sindrom Kematian Bayi Mendadak
, atau SIDS, adalah penting untuk meletakkan bayi anda tidur terlentang setiap kali anda meletakkan si manja di tempat tidur.

 Ini mungkin lebih perlu jika bayi anda dibedung.

Sesetengah kajian menunjukkan peningkatan risiko SIDS dan sesak nafas apabila bayi dibedung jika mereka diletakkan di bahagian perut mereka atau meniarap untuk tidur, ataupun jika mereka bergolek ke atas perut mereka.

Bagaimanakah cara bedung bayi yang betul?

Bentangkan sehelai kain benang kapas yang lembut di atas satu permukaan rata dan lipatkan sudut kanannya kira-kira 15cm ke bawah

Baringkan bayi dengan meletakkan kepalanya di atas kain tersebut

Tarik sudut terdekat pada tangan kirinya sambil menutupi badannya. Kemudian, masukkan bahagian depan pada bawah lengan kanannya dan mengelilingi belakang bayi

Tarik sudut hujung bawah ke atas hingga mencecah bawah dagunya

Tarik sudut kanan ke atas dan masukkannya ke bawah belakangnya di sebelah kiri

Ada juga sesetengah bayi yang suka tangan mereka bebas bergerak.

Jika si kecil mula meronta dan kelihatan tidak selesa, cuba lepaskan tangan mereka dengan cara hanya membedung bayi pada bahagian bawah ketiaknya.

Cadangan tidur secara selamat oleh AAP untuk bayi anda

AAP mengesyorkan ibu bapa mengikuti saranan tidur secara selamat setiap kali mereka meletakkan bayi mereka tidur siang atau pada waktu malam:

Letakkan bayi anda
di bahagian belakangnya untuk tidur
 (terlentang), dan pantau dia untuk memastikan dia tidak bergolek semasa dibedung

Jangan tinggalkan selimut longgar di katil bayi anda.
Selimut longgar, termasuk selimut bedung yang tidak digunakan, boleh menutup muka bayi anda dan meningkatkan risiko untuk mati lemas

Sentiasa berhati-hati apabila membeli produk yang mendakwa boleh mengurangkan risiko SIDS. Bucu, kedudukan, tilam khas dan permukaan tidur khusus tidak ditunjukkan untuk mengurangkan risiko SIDS, menurut AAP

Bayi anda berada dalam keadaan yang paling selamat di dalam katil bayi atau bassinetnya sendiri, bukan di atas katil anda

Bedung boleh meningkatkan peluang bayi anda untuk menjadi sangat panas,
jadi elakkan membiarkan bayi anda terlalu panas
. Bayi mungkin berada dalam keadaan terlalu panas jika anda melihat si manja berpeluh, rambut yang lembap, pipi memerah, ditumbuhi ruam panas, dan pernafasan yang cepat

Pertimbangkan untuk menggunakan
puting palsu
 untuk tidur siang dan malam.

Letakkan katil bayi di kawasan yang sentiasa bebas asap

Baca juga:

5 Langkah Mudah Untuk Bedung Bayi, Confirm Si Manja Tidur Nyenyak!

Mama, Elakkan Bayi Tidur Meniarap! Jika Tidak, Ini Bahaya Yang Bakal Terjadi!

Kesimpulan

Bedung bayi adalah satu kaedah tradisional di mana membalut atau membungkus bayi dengan kemas untuk
membuat si manja berasa selamat dan tenang.

Secara saintifiknya, ia terbukti berkesan kerana perbuatan ini dapat mengelakkan bayi terganggu dengan refleks sentakan (kejutan hipnagogik) badannya sendiri.

Namun begitu, jika ibu bapa membedung bayi dengan cara yang tidak betul, ia boleh mengakibatkan
hip dysplasia
 kepada bayi.


3 Manfaat French Kiss Terhadap Tubuh Badan, Benarkah Ia Boleh Bakar Kalori Juga?

Setiap kali berbicara tentang
 french kiss
, pasti ramai suami isteri yang malu dan segan untuk berbincang mengenai perkara ini bukan? Sebenarnya, tiada apa yang perlu dibimbangkan. Ini kerana ia adalah sesuatu yang normal malahan bagus untuk perhubungan kalian.

Jom ikuti artikel ini untuk tahu manfaat cium mulut bersama pasangan!

Untuk mendapatkan lebih banyak info tentang Kesihatan Seksual, sila dapatkannya
di sini.

Apa itu
 french kiss?

Sebelum pergi dengan lebih mendalam lagi, wajarlah untuk kita tahu apa itu
french kiss
 terlebih dahulu. Buat kalian yang mungkin belum arif mengenainya, perbuatan ini turut dikenali sebagai bercium atau bercumbu mulut ke mulut bersama pasangan.

Pun begitu, ia bukanlah sekadar bersentuhan bibir ke bibir sahaja. Ia meliputi elemen bermain lidah, bertukar air liur, bersentuhan serta berpelukan bersama pasangan. Pendek kata, ia adalah
foreplay
yang
sangat penting dalam perhubungan suami isteri
.

Menurut Michael Christian yang merupakan penulis buku The Art of Kissing, perbuatan cium mulut bersama pasangan memainkan peranan yang sangat penting dalam sesuatu perhubungan.

“Jika lebih banyak pasangan itu bercium, maka lebih tinggi tahap keserasian mereka di dalam perhubungan’, jelas beliau lagi. Selain itu, ia juga merupakan sesuatu yang boleh menimbulkan suasana cinta yang romantis,’ katanya.

Jadi, ternyatalah bahawa ia
sangat penting dalam perhubungan suami isteri
. Ingin tahu apa lagi manfaat cium mulut? Teruskan pembacaan kalian!

Manfaat cium mulut yang suami isteri wajib tahu!

#1. Ia membantu merembeskan hormon kegembiraan

Tanpa disedari, bercium dengan penuh bernafsu bersama pasangan sebenarnya mampu merembeskan hormon-hormon kegembiraan seperti oksitoksin, dopamin dan serotonin.

Hormon inilah yang bertanggungjawab memberikan rasa seronok, bahagia dan gembira kepada individu. Kesannya,
ia mampu menurunkan kadar kortisol
 (hormon stres) dalam tubuh badan.

Oleh itu, apa lagi yang kalian tunggu? Boleh cuba praktikkan ini dengan pasangan sekarang juga!

#2. Ia membantu meningkatkan tahap libido

French kiss
yang hangat dan sensasi bersama pasangan tercinta sudah pasti akan menaikkan nafsu syahwat sekali gus mendorong kalian bersenggama dengan lebih hebat di ranjang kelak.

Ini kerana air liur mengandungi testosteron, yang sangat diperlukan
untuk meningkatkan tahap libido individu
. Jadi, lebih banyak dan lebih lama kalian bercium, lebih tinggi testosteron dirembeskan.

Kesannya, pasangan mungkin akan lebih kerap mengajak anda berasmaradana! Jadi, sila bersedia ya?

#3. Ia membantu otot-otot untuk bersenam

Perbuatan bercium boleh melibatkan pergerakan 2 hingga 34 otot yang terdapat pada muka dan leher kalian!

Ini bermakna ia juga boleh dianggap sebagai sesuatu senaman yang bagus untuk otot-otot anda sekiranya dilakukan dengan teknik yang betul.

Disebabkan itu, ia boleh dianggap sebagai berita baik
buat kalian yang kurang rajin untuk bersenam
. Mungkin
french kiss
adalah alternatif yang terbaik buat anda?

Tidak perlu malu atau segan untuk minta pasangan
french kiss

Sekarang, kita semua sudah tahu tentang beberapa manfaat cium mulut yang penting untuk tubuh badan kita. Oleh itu, buat apa kita perlu malu atau segan dengan pasangan?

Namun, ia hanya termaktub kepada pasangan yang sudah berkahwin sahaja. Bagi yang belum berkahwin dan beragama Islam khususnya, sabar dan jangan sesekali mengajak pasangan melakukannya okay!


Berciuman Mungkin Tak Boleh Buat Isteri Hamil, Tetapi Boleh Jadi Punca 5 Infeksi Ini!

Ramai golongan kanak-kanak gemar bertanya jika pasangan suami isteri itu cium bibir, adakah wanita boleh hamil? Mungkin bagi orang dewasa, jawapan kepada soalan ini adalah sangat mudah. Namun ada perkara yang anda perlu tahu tentang cium bibir.

Untuk mendapatkan lebih banyak informasi tentang Kesihatan Seksual, anda boleh klik
di sini
.

Bagaimanakah proses kehamilan itu berlaku?

Buat anda yang mungkin belum tahu,
proses kehamilan itu hanya bakal berlaku
 apabila sperma si lelaki bertemu dan bersatu dengan telur si wanita. Tanpanya, tentu sahaja kehamilan mustahil boleh terjadi.

Ketika melakukan hubungan intim iaitu memasukkan zakar ke dalam faraj, air mani lelaki yang mengandungi sekitar 300 juta sperma akan keluar lalu berenang menuju ke telur di dalam rahim wanita.

Jika ada sperma yang berjaya masuk ke dalam telur, maka
proses persenyawaan mula terjadi
 di mana terbentuk embrio atau janin. Kemudian, ia akan membesar kira-kira 9 bulan ibu mengandung.

Selain penetrasi zakar ke dalam faraj, kehamilan juga mungkin boleh berlaku
secara artifisial yakni bayi tabung uji
. Ia memerlukan sperma lelaki dan telur wanita dikeluarkan lalu disenyawakan di dalam makmal.

Persoalannya,
adakah aktiviti seksual yang lain
 tidak akan menyebabkan kehamilan? Bagaimana dengan cium mulut?

Benarkah cium bibir tidak buat wanita hamil?

Sebenarnya, jawapan mudah untuk soalan ini adalah ya! Alasannya,
berciuman itu tidak melibatkan proses
 kemasukan zakar ke dalam faraj lantas sudah tentu tiada pemindahan sperma ke telur.

Selain di bibir, berkucupan pada tempat lain termasuk pipi, leher atau alat kelamin sekalipun tidak bakal membuat wanita mengandung ekoran cecair yang terlibat itu
hanya air liur dan bukan pula air mani
.

Pun begitu, jangan pula kalian terkejut jika kami kata aktiviti cium bibir suami dan isteri itu masih boleh membawa kepada kehamilan kerana ada beberapa situasi jarang berlaku tertentu yang tidak mustahil menyebabkannya.

Tidak mustahil wanita hamil disebabkan bercium…

Bayangkan situasi di mana
 anda dan pasangan berciuman
 sambil melakukan rangsangan atau sentuhan seksual lain.

Si isteri mungkin masih boleh hamil jika suami memasukkan jari mereka ke dalam faraj selepas beronani. Maksudnya, ada kemungkinan untuk sisa air mani itu dipindahkan dari pasangan lelaki ke wanita.

Antara contoh yang lain pula adalah ejakulasi air mani berlaku ketika pasangan berciuman pada kedudukan yang amat rapat di mana zakar dan faraj itu bersentuhan sehingga wujud potensi bagi kehamilan.

Tetapi
pasangan yang sedang merancang keluarga
 tidak perlu bimbang kerana potensi kehamilan dengan berkucupan sahaja ini sangat rendah ekoran sperma mungkin sudah mati di luar sebelum dapat masuk ke dalam rahim!

Sebaliknya, cium bibir boleh jadi punca infeksi!

Dalam pada itu,
ada perkara lain berkaitan kucupan
 yang pasangan suami isteri perlu fikir selain kehamilan yakni risiko penyakit. Jika tidak kena pada cara, kalian mungkin berisiko untuk terkena infeksi berikut:

Demam
 – Khususnya demam kelenjar atau grandula akibat virus jenis
Epstein-Barr
, ia boleh tersebar melalui aktiviti cium bibir di antara suami isteri yang sudah terjangkit.

Flu @ Selesema
–
Kondisi pada sistem pernafasan
 seperti flu, selesema, batuk atau mungkin COVID-19 turut berisiko untuk berpindah daripada individu kepada pasangan.

Herpes
– Virus
herpes simplex
juga mungkin boleh merebak dan menyerang pasangan akibat daripada kontak langsung tatkala berciuman.

Hepatitis
– Hepatitis jenis B masih boleh berpindah akibat berkongsi air liur ketika bercium namun lebih berbahaya jika ada pendarahan.

Ketuat
– Ketuat di mulut boleh muncul gara-gara air liur atau darah yang tersentuh dek aktiviti cium mulut.

Dalam pada itu, ada banyak lagi
kesan cium mulut
seperti
 HIV/AIDS dan lain-lain
. Jadi, jangan ambil mudah ya!

Konklusinya, anda tidak boleh anggap aktiviti berciuman atau berkucupan ini satu perkara yang mudah kerana masih wujud risiko kehamilan luar jangka (walaupun ia sangat rendah) atau infeksi lain.

Namun, adalah dinasihatkan untuk kalian masih meneruskan aktiviti ini kerana ia boleh merapatkan lagi
 hubungan pasangan suami isteri
. Cuma, anda perlu berwaspada ketika bercium untuk elak implikasi negatif.